Hena Na Obetumi Agye Wɔn A Wɔresu Hwehwɛ Mmoa No?\nƆwɛn-Aban—Nea Adesua Nsɛm Wom | August 2010\nKENKAN WƆ Albanian American Sign Language Amharic Arabic Armenian (West) Bicol Bulgarian Cambodian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch Efik English Estonian Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Korean Sign Language Latvian Lingala Lithuanian Luo Malagasy Malayalam Maya Mizo Moore Myanmar Ndebele Norwegian Oromo Ossetian Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Tsonga Tswana Turkish Twi Ukrainian Urdu Vietnamese\n“O Nyankopɔn, fa w’atemmusɛm ma ɔhene . . . Obegye ohiani a osu frɛ no.”—DW. 72:1, 12.\n1. Dɛn na yesua fa Onyankopɔn mmɔborɔhunu ho wɔ sɛnea ɔne Dawid dii no mu?\nHWƐ sɛnea saa asɛm a ɛbɛyɛ sɛ tete Israel hene Dawid na ɔkyerɛwee no ka koma fa! Mfe pii ansa na ɔrekyerɛw saa asɛm no, odii awerɛhow wɔ aware a ɔne Bat-Seba sɛee no no ho. Saa bere no, Dawid srɛɛ Onyankopɔn sɛ: “Sɛnea wo mmɔborɔhunu bebrebe te no, popa me mmarato. . . . Me bɔne wɔ m’anim daa nyinaa. . . . Hwɛ! Amumɔyɛ mu na wɔwoo me, na bɔne mu na me maame nyinsɛn me.” (Dw. 51:1-5) Ɛyɛ anigye sɛ, Yehowa mma ne werɛ mfi sɛ wɔwoo yɛn wɔ bɔne mu.\n2. Ɔkwan bɛn so na Dwom 72 betumi aboa yɛn?\n2 Yehowa nim tebea a ɛyɛ awerɛhow a yɛwom no. Nanso, sɛnea wɔhyɛɛ ho nkɔm no, Onyankopɔn Hene a wɔasra no no ‘begye ohiani a osu frɛ no, ne mmɔborɔni ne nea onni boafo nso. Ɔbrɛfo ne ohiani asɛm bɛyɛ no mmɔbɔ, na obegye ahiafo kra nkwa.’ (Dw. 72:12, 13) Ɔkwan bɛn na wɔbɛfa so agye yɛn? Dwom 72 ma yehu. Saa dwom a ɛfa Dawid ba Solomon ahenni ho no ma yehu sɛnea Onyankopɔn Ba Yesu Kristo nniso no begye adesamma afi amanehunu mu no ho biribi.\nKristo Nniso Ho Mfonini\n3. Dɛn na Solomon bisae, na dɛn na Onyankopɔn de maa no?\n3 Bere a Dawid a na wabɔ akwakoraa no kae sɛ wɔmfa Solomon nsi hene akyi no, ɔde akwankyerɛ pɔtee bi maa Solomon, na Solomon dii so pɛpɛɛpɛ. (1 Ahe. 1:32-35; 2:1-3) Akyiri yi, Yehowa yii ne ho adi kyerɛɛ Solomon wɔ dae mu, na ɔka kyerɛɛ no sɛ: “Bisa me nea menyɛ mma wo.” Solomon bisaa ade biako pɛ. Ɔsrɛe sɛ: “Ma w’akoa ahobrɛase koma a ɔde bebu wo man atɛn, de ahu papa ne bɔne mu.” Esiane sɛ Solomon bisaa ade ahobrɛase mu nti, Onyankopɔn maa no nea obisae no, na ɔde bi kaa ho maa no.—1 Ahe. 3:5, 9-13.\n4. Dɛn na ɔhemmaa bi a ɔtenaa ase wɔ Solomon bere so ka faa Solomon nniso no ho?\n4 Yehowa hyiraa Solomon nniso no so maa ne manfo nyaa asomdwoe pii, na esii wɔn yiye saa bere no sen nea nniso foforo biara ama ne manfo anya wɔ asase so pɛn. (1 Ahe. 4:25) Wɔn a wɔkɔhwɛɛ sɛnea na Solomon nniso no te no mu bi ne Saba hemmaa ne ne dɔm kɛse no. Ɔhemmaa no ka kyerɛɛ Solomon sɛ: “Nsɛm a metee wɔ m’asase so nyinaa, mahu sɛ ɛyɛ nokware. . . . Nea wɔka kyerɛɛ me no, . . . ennu fã mpo! Wo nyansa ne w’ahonyade boro nea metee ho asɛm no koraa.” (1 Ahe. 10:1, 6, 7) Nanso, na Yesu nyansa sen Solomon de koraa. Yesu tumi kaa ɔno ankasa ho asɛm sɛ: “Hwɛ! nea ɔsen Solomon wɔ ha.”—Mat. 12:42.\nOgye a Yebenya wɔ Solomon Ɔkɛseɛ no Nniso Ase\n5. Dɛn na Dwom 72 da no adi, na dɛn na ɛma yehu ho biribi?\n5 Afei momma yensusuw nsɛm a ɛwɔ Dwom 72 no ho, na yenhu nhyira a yebenya wɔ Yesu Kristo a ɔyɛ Solomon Ɔkɛseɛ no nniso ase ho nhwɛ. (Monkenkan Dwom 72:1-4.) Saa dwom yi ma yehu sɛnea Yehowa te nka wɔ ne Ba Yesu Kristo a ɔne “Asomdwoe Hene” no ‘ahenni’ no ho. (Yes. 9:6, 7) Onyankopɔn bɛma Solomon Ɔkɛseɛ no akwankyerɛ ma ‘wadi mmɔborɔni asɛm ama no, na wagye ohiani mma.’ Asomdwoe ne trenee bɛba ne nniso no ase. Bere a Yesu wɔ asase so no, ɔma yehuu nea ne Mfirihyia Apem Nniso a ɛreba no bɛyɛ ho biribi.—Adi. 20:4.\n6. Nhyira a Ahenni nniso no de bɛba bɛn na Yesu ma yehuu ho biribi?\n6 Susuw nneɛma a Yesu Kristo yɛe a ɛma yehu nea ɔbɛyɛ ama adesamma ma Dwom 72 abam no bi ho hwɛ. Sɛ ayamhyehye kɛse a onya maa wɔn a na wɔrehu amane no ka yɛn koma a, ɛfata. (Mat. 9:35, 36; 15:29-31) Sɛ nhwɛso no, ɔbarima bi a na ɔyare kwata kɔɔ Yesu nkyɛn kɔsrɛɛ no sɛ: “Sɛ wopɛ nko ara a, wubetumi ama me ho afi.” Yesu kae sɛ: “Mepɛ. Wo ho mfi.” Na ɔbarima no ho tɔɔ no! (Mar. 1:40-42) Ɛno akyi no, Yesu hyiaa okunafo bi a na ne ba a odi no bakoro awu. ‘Ɔyɛɛ Yesu mmɔbɔ’ ma ɔkae sɛ, “sɔre!” na okunafo no ba no sɔree. Ɔsan baa nkwa mu!—Luka 7:11-15.\n7, 8. Nneɛma a Yesu yɛe de kyerɛe sɛ ɔwɔ tumi a ɔde sa yare no bi ne dɛn?\n7 Yehowa maa Yesu tumi ma ɔde yɛɛ anwonwade. ‘Ɔbea bi a na mogya atu no mfe dumien’ no asɛm no ma yehu eyi. Ɛwom sɛ “na wahu amane pii wɔ nnuruyɛfo bebree nsam na wahwere n’ahode nyinaa” de, nanso ne yare no mu yɛɛ den. Ɔbea no faa nnipadɔm no mu de ne nsa kɔkaa Yesu—ná ɛyɛ ade a etia Mose Mmara no sɛ obi a ‘mogya retu no’ bɛyɛ saa. (Lev. 15:19, 25) Yesu hui sɛ tumi afi ne mu ma enti obisae sɛ hena na ɔde ne nsa aka no no. Ɔbea no de “ehu ne ahopopo bɛhwee n’anim kaa mu nokware nyinaa kyerɛɛ no.” Bere a Yesu hui sɛ Yehowa asa ɔbea no yare no, Yesu ne no dii no ayamye mu ka kyerɛɛ no sɛ: “Ɔbabea, wo gyidi ama wo ho atɔ wo. Fa asomdwoe kɔ, wo ho ntɔ wo na wo yare a emu yɛ den no nkɔ.”—Mar. 5:25-27, 30, 33, 34.\n8 Yesu de tumi a Onyankopɔn de maa no sɛ ɔmfa nsa yare no saa ayarefo yare, na ɛbɛyɛ sɛ ɛsan nso nyaa wɔn a wohui no so tumi kɛse. Sɛ nhwɛso no, akyinnye biara nni ho sɛ bere a nnipa pii hui sɛ Yesu asa nkurɔfo yare ansa na ɔrema ne Bepɔw so Asɛnka a agye din no, ɛkaa wɔn koma. (Luka 6:17-19) Bere a Yohane Osuboni no somaa nnipa baanu sɛ wɔnkɔhwɛ sɛ Yesu ne Mesia no ampa no, wohui sɛ Yesu ‘resa nnipa pii a wɔnte apɔw ne wɔn a wɔn yare mu yɛ den ne wɔn a wɔwɔ ahonhommɔne yare, na ɔdom anifuraefo ma wohuu ade.’ Afei Yesu ka kyerɛɛ nnipa baanu no sɛ: “Monkɔ nkɔka nea moahu na moate yi nkyerɛ Yohane sɛ: anifuraefo hu ade, mmubuafo nantew, akwatafo ho fi na asotifo te asɛm, wonyan awufo, na wɔka asɛmpa kyerɛ ahiafo.” (Luka 7:19-22) Hwɛ sɛnea ɛbɛyɛ sɛ saa asɛm no hyɛɛ Yohane nkuran!\n9. Ná anwonwade a Yesu yɛe no yɛ dɛn ho mfonini?\n9 Nokwarem no, amane a na nkurɔfo rehu a Yesu gyee wɔn fii mu bere a na ɔreyɛ ne som adwuma wɔ asase so no yɛ bere tiaa mu de. Wɔn a ɔsaa wɔn yare anaa onyan wɔn fii awufo mu no san wuwui akyiri yi. Nanso, anwonwade a Yesu yɛe bere a na ɔwɔ asase so no yɛ ahotɔ koraa a adesamma benya wɔ ne Mesia nniso no ase ho mfonini.\nAsase Nyinaa a Ɛbɛdan Paradise Reba!\n10, 11. (a) Nhyira a Ahenni no de bɛba no bedi bere tenten ahe, na Yesu nniso mu asetena bɛyɛ dɛn? (b) Hena na ɔbɛka Kristo ho wɔ Paradise, na ɔbɛyɛ dɛn atumi atena ase daa?\n10 Bɔ mmɔden yɛ sɛnea Paradise a ɛbɛba asase so no mu asetena bɛyɛ ho mfonini wɔ w’adwenem. (Monkenkan Dwom 72:5-9.) Bere tenten a owia ne ɔsram da so wɔ hɔ no, nokware Nyankopɔn koro pɛ no asomfo betumi atena ase wɔ Paradise—nokwarem no, wɔbɛtena ase daa! Ɔhene Yesu Kristo bɛma nnipa ho adwo wɔn te sɛ ‘osu a ɛtɔ gu sare a wɔatwa so so, ne obosu pii a ɛfɔw asase no.’\n11 Sɛ woyɛ sɛnea dwom yi mu nsɛm bɛbam no ho mfonini wɔ w’adwenem a, so anidaso a wowɔ sɛ wobɛtena ase wɔ paradise asase so daa no nka wo koma? Akyinnye biara nni ho sɛ, ɔdebɔneyɛfo a na wɔabɔ no asɛnduam no ani gyei bere a Yesu ka kyerɛɛ no sɛ: “Wobɛka me ho wɔ Paradise” no. (Luka 23:43) Wɔ Yesu Mfirihyia Apem Nniso no mu no, wɔbɛsan de saa ɔbarima no aba nkwa mu bio. Sɛ ɔbrɛ ne ho ase hyɛ Kristo nniso ase a, obetumi atena ase daa wɔ anigye mu wɔ asase so a ɔwɔ apɔwmuden.\n12. Hokwan bɛn na wɔbɛma wɔn a wɔnteɛ a wobenyan wɔn no anya wɔ Kristo Mfirihyia Apem Nniso no mu?\n12 Wɔ Yesu Kristo a ɔyɛ Solomon Ɔkɛseɛ no nniso ase no, “ɔtreneeni bɛyɛ frɔmfrɔm,” kyerɛ sɛ, obedi yiye. (Dw. 72:7) Kristo bɛda ne dɔ adi kɛse, na ɔne yɛn adi no ayamye so pii te sɛ nea ɔyɛe bere a na ɔwɔ asase so no ara pɛ. Wɔbɛma “wɔn a wɔnteɛ” mpo a wobenyan wɔn aba Onyankopɔn wiase foforo a wɔahyɛ ho bɔ no mu no anya hokwan de Yehowa mmara ayɛ adwuma na wɔanya nkwa. (Aso. 24:15) Nokwarem no, wɔremma wɔn a wɔmpɛ sɛ wodi Onyankopɔn akwankyerɛ so no nkɔ so ntena wiase foforo no mu na wɔansɛe asomdwoe a ɛwɔ hɔ no.\n13. Ahenni nniso no mu bɛtrɛw akodu he, na dɛn nti na asomdwoe a ɛwom no bɛtena hɔ daa?\n13 Sɛnea Solomon Ɔkɛseɛ no nniso mu bɛtrɛw akɔ asase nyinaa so no da adi wɔ asɛm a edi so yi mu sɛ: “Obenya ɔmanfo fi po ano akosi po ano, ne [Eufrate] asubɔnten kɛse no so akosi asase ano. Nnipa a wɔtete kwayow so bɛkotow n’anim, na mfutuma na n’atamfo bɛtaforo.” (Dw. 72:8, 9) Nokwarem no, Yesu Kristo bedi asase nyinaa so. (Sak. 9:9, 10) Wɔn a wɔkyerɛ ne nniso ne nhyira a ɛde bɛba no ho anisɔ no “bɛkotow” de abrɛ wɔn ho ase ama no. Nanso, sɛ abɔnefo ‘di mfe ɔha mpo’ na wɔansakra wɔn adwene a, wobetwa wɔn afi hɔ koraa. (Yes. 65:20) ‘Wɔbɛtaforo mfutuma.’\nYesu Te Yɛn Ase\n14, 15. Yɛyɛ dɛn hu sɛ Yesu nim sɛnea nnipa te nka, na “obegye ohiani a osu frɛ no”?\n14 Nnipa abɔnefo asɛm yɛ mmɔbɔ, na wohia mmoa denneennen. Nanso, anidaso wɔ hɔ ma yɛn. (Monkenkan Dwom 72:12-14.) Yesu a ɔne Solomon Ɔkɛseɛ no te yɛn ase, efisɛ onim sɛ yɛtɔ sin. Bio nso, trenee nti na Yesu huu amane na Onyankopɔn maa ɔno ankasa faa sɔhwɛ mu. Hwɛ sɛnea Yesu ho yeraw no araa maa “ne ho fifiri yɛe sɛ mogya a ɛresosɔ gu fam”! (Luka 22:44) Akyiri yi, bere a na ɔsɛn asɛndua so no, ɔteɛɛm sɛ: “Me Nyankopɔn, me Nyankopɔn, dɛn nti na woapa me?” (Mat. 27:45, 46) Amane biara a Yesu hui ne mmɔden biara a Satan bɔe sɛ ɔbɛma watwe ne ho afi Yehowa ho nyinaa akyi no, Yesu dii nokware maa Yehowa Nyankopɔn.\n15 Yebetumi anya awerɛhyem sɛ, Yesu nim ɛyaw a yɛrefa mu, na “obegye ohiani a osu frɛ no, ne mmɔborɔni ne nea onni boafo nso.” Esiane sɛ Yesu wɔ nnipa ho dɔ te sɛ n’Agya nti, ‘obetie ahiafo,’ na ‘wɔn a wɔn koma abubu no ɔbɛsa wɔn yare, na wakyekyere wɔn akuru.’ (Dw. 69:33; 147:3) Yesu betumi ‘ate yɛn mmerɛwyɛ ase,’ efisɛ “wɔasɔ no ahwɛ wɔ biribiara mu te sɛ yɛn ara.” (Heb. 4:15) Hwɛ sɛnea eye sɛ yebehu sɛ Ɔhene Yesu Kristo redi ade wɔ soro seesei, na wayɛ krado sɛ ɔbɛma nnipa a wɔrehu amane ho atɔ wɔn!\n16. Dɛn nti na Solomon tumi tee ne manfo ase?\n16 Esiane sɛ na Solomon wɔ nyansa ne nhumu nti, akyinnye biara nni ho sɛ na ‘ɔbrɛfo asɛm yɛ no mmɔbɔ.’ Sɛ ɛno da nkyɛn a, nsɛm a ɛyɛ awerɛhow ne ahometew sisii wɔ n’asetena mu. Ne nuabarima Amnon too ne nuabea Tamar mmonnaa, na Solomon nuabarima Absalom ma wokum Amnon wɔ bɔne a ɔyɛe no ho. (2 Sam. 13:1, 14, 28, 29) Absalom tuu Dawid fii n’ahengua so, nanso wantumi annye ahenni no amfi Dawid nsam, na Yoab kum Absalom. (2 Sam. 15:10, 14; 18:9, 14) Akyiri yi, Solomon nuabarima Adoniya bɔɔ mmɔden sɛ obesi ne ho hene. Sɛ otumi sii ne ho hene a, akyinnye biara nni ho sɛ, anka obekum Solomon. (1 Ahe. 1:5) Nea ɛma yehu sɛ na Solomon nim amane a nnipa hu no da adi wɔ asɛm a ɔkae wɔ mpae a ɔbɔ de hyiraa Yehowa asɔrefie no so no mu. Ɔhene no bɔɔ mpae maa ne manfo sɛ: “Obiara nim ne haw ne ne yaw . . . [Yehowa] fa bɔne kyɛ na ma onipa biara sɛnea n’akwan te.”—2 Be. 6:29, 30.\n17, 18. Ɛyaw bɛn na Onyankopɔn asomfo binom agyina ano, na dɛn na aboa wɔn ma wɔatumi ayɛ saa?\n17 Ebetumi aba sɛ ‘ɛyaw a yedi’ no fi nneɛma bi a yɛayɛ atwam wɔ yɛn asetena mu. Mary * a ɔyɛ Yehowa Dansefo a wadi boro mfe 30 no kyerɛwee sɛ: “Mewɔ nea enti paa a ɛsɛ sɛ mema m’ani gye, nanso sɛ mekae nneɛma a mayɛ atwam wɔ m’asetena mu a, ɛma m’ani wu na ɛyɛ me abofono. Ɛma me werɛ how paa, na misu te sɛ nea nnɛra yi ara na nsɛm no sisii. Nsɛm a me werɛ ntumi mfi no da so ara hyɛ me so ma mete nka sɛ me so nni mfaso, na ɛma m’ahonim bu me fɔ.”\n18 Onyankopɔn asomfo pii te nka saa ara, nanso dɛn na ebetumi aboa wɔn ma wɔanya ahoɔden de agyina ano? Mary ka sɛ: “Seesei nnamfo pa a manya ne asafo no mufo ma m’ani gye. Mebɔ mmɔden nso sɛ mede m’adwene besi nneɛma a Yehowa ahyɛ ho bɔ sɛ ɛbɛba daakye no so, na mewɔ ahotoso sɛ me sufrɛ bɛdan me anigye.” (Dw. 126:5) Ɛho hia sɛ yenya Onyankopɔn Ba no a wapaw no sɛ Sodifo no mu ahotoso. Wɔhyɛɛ ne ho nkɔm sɛ: “Ɔbrɛfo ne ohiani asɛm bɛyɛ no mmɔbɔ, na obegye ahiafo kra nkwa. Obegye wɔn kra afi nhyɛso ne atirimɔdensɛm mu, na wɔn mogya bo bɛyɛ den n’ani so.” (Dw. 72:13, 14) Hwɛ sɛnea saa asɛm yi yɛ awerɛkyekye fa!\nWiase Foforo a Aduan Bebu so Wom Reba\n19, 20. (a) Sɛnea Dwom 72 ma yehu no, ɔhaw bɛn na Ahenni nniso no beyi afi hɔ? (b) Hena titiriw na ɛsɛ sɛ yɛde Kristo nniso no ho ayeyi ma no, na wote nka dɛn wɔ nea nniso no bɛyɛ no ho?\n19 San bɔ mmɔden yɛ nea nnipa a wɔteɛ benya daakye wɔ Onyankopɔn wiase foforo a Solomon Ɔkɛseɛ no di so no ho mfonini wɔ w’adwenem hwɛ. Wɔahyɛ yɛn bɔ sɛ: “Asase no so nnɔbae bɛdɔɔso; ebebu so akodu mmepɔw atifi.” (Dw. 72:16) Esiane sɛ nnɔbae ntaa nyɛ yiye wɔ mmepɔw atifi nti, saa asɛm no si sɛnea asase bɛma nnɔbae pii no so dua. Ɛso nnɔbae “bɛyɛ sɛ Lebanon,” asase a bere a na Solomon di ade no, na ɛma nnɔbae pii no. Wo de susuw ho hwɛ! Aduankɔm befi hɔ, yɛrenhu obiara a onnya aduan pa nni, na yɛrenhu obiara a ɔkɔm rekum no! Saa bere no, obiara benya “sradeduan” adi.—Yes. 25:6-8; 35:1, 2.\n20 Hena na yɛde saa nhyira yi nyinaa ho ayeyi bɛma no? Ne titiriw no, yɛde bɛma Yehowa Nyankopɔn a ɔyɛ Daa Hene ne Amansan Sodifo no. Sɛ yɛbɛka a, saa bere no, yɛn nyinaa de anigye bɛto dwom dɛdɛ a ɛka koma yi bi sɛ: “Ma [Ɔhene Yesu Kristo] din ntena hɔ afebɔɔ; owia da so wɔ hɔ yi, ma ne din nyɛ kɛse, na wɔmfa no so nnya nhyira; ma aman nyinaa mfrɛ no anigye. Nhyira nka Yehowa Nyankopɔn, Israel Nyankopɔn; nea ne nko yɛ anwonwadwuma no. Nhyira nka n’anuonyam din no daa daa; n’anuonyam nhyɛ asase nyinaa so ma. Amen ne Amen.”—Dw. 72:17-19.\n^ nky. 17 Wɔasesa edin no.\n• Dɛn na nkɔmhyɛ a ɛwɔ Dwom 72 no ma yehu ho biribi?\n• Hena ne Solomon Ɔkɛseɛ no, na ne nniso mu bɛtrɛw akodu he?\n• Dɛn na w’ani gye ho wɔ nhyira a wɔahyɛ ho nkɔm wɔ Dwom 72 no ho?\nYiye a nkurɔfo dii wɔ Solomon nniso ase no yɛ dɛn ho mfonini?\nMfaso wɔ so sɛ yɛbɔ mmɔden biara sɛ yebenya Paradise mu atena wɔ Solomon Ɔkɛseɛ no nniso ase\nShare Share Hena Na Obetumi Agye Wɔn A Wɔresu Hwehwɛ Mmoa No?\nw10 8/15 kr. 28-32\nNni Nnipa Dodow Adwene Akyi\nSɛnea Yesu Ma Onyankopɔn Trenee Da Adi Kɛse\nSɛnea Agyede No Gye Yɛn Nkwa\nYɛto Nsa Frɛ Obiara!\nMa “Adɔe Mmara” Nhwɛ Wo Tɛkrɛma So\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2010\nShare Share ƆWƐN-ABAN—NEA ADESUA NSƐM WOM August 2010\nƆWƐN-ABAN—NEA ADESUA NSƐM WOM August 2010


Exodus 27 | Intanɛt So Bible| Wiase Foforɔ Nkyerɛaseɛ\nAfɔremuka a wɔbɔ ɔhyew afɔre wɔ so (1-8)\nNgo a wɔde begu kaneadua no mu (20, 21)\n27 “Fa ɔkanto dua yɛ afɔremuka no;+ ma ne tenten nyɛ basafa* anum, na ne tɛtrɛtɛ nyɛ basafa anum. Ma n’afã anan nyinaa nyɛ pɛ, na efi soro besi fam nyɛ basafa abiɛsa.+ 2 Yɛ mmɛn+ wɔ ntwea anan no so. Yɛ afɔremuka ne mmɛn no nyinaa bom. Fa kɔbere fa afɔremuka no ho.+ 3 Yɛ ade a wɔde nsõ* begu mu akɔtow agu, na yɛ sofi, nkankyee, adinam, ne nkankyee a wɔde ogya gu mu. Nneɛma a wɔde bɛyɛ adwuma wɔ ho nyinaa, fa kɔbere yɛ.+ 4 Afei fa kɔbere yɛ nkantankantan, na fa bi yɛ nkawa anan wɔ nkantankantan no ntwea anan no so. 5 Fa nkantankantan no hyɛ afɔremuka no mu ma enkodu mfinimfini. 6 Fa ɔkanto sen nnua nteaanteaa ma afɔremuka no, na fa kɔbere fa ho. 7 Wode nnua no bɛhyehyɛ nkawa a ɛwɔ n’afãnu no mu, na ɛno na wɔde bɛsoa.+ 8 Fa nnua yɛ no sɛ adaka a enni mmuaso. Yɛ no sɛnea ɔkyerɛɛ wo wɔ bepɔw no so no.+ 9 “Yɛ adiwo+ wɔ ɔsom ntamadan no ho. Fa hama papa a wɔde yɛ nwera yɛ ntama sensɛn adiwo no fã a ɛhwɛ anaafo fam no; ɛhɔ de no, ma ne tenten nyɛ basafa 100.+ 10 Ebenya adum 20 ne kɔbere nnyinaso 20. Fa dwetɛ yɛ adum no nsusomu ne ne nkawa. 11 Atifi fam nso, ntama a ɛbɛsensɛn hɔ no tenten bɛyɛ basafa 100, na ebenya adum 20 ne kɔbere nnyinaso 20 ne ɛho nsusomu ne ne nkawa a wɔde dwetɛ ayɛ. 12 Adiwo no fã a ɛhwɛ atɔe fam no, fa ntama a ne tɛtrɛtɛ yɛ basafa 50 sɛn hɔ, na fa adum du sisi nnyinaso du so. 13 Adiwo no fã a ɛhwɛ apuei fam no nso, ma ne tɛtrɛtɛ nyɛ basafa 50. 14 Fa ntama a ne tenten yɛ basafa 15 sɛn hɔ, na ma ennya adum abiɛsa a esisi nnyinaso abiɛsa so+ wɔ ɔfã baako. 15 Ɔfã noho nso, fa ntama a ne tenten yɛ basafa 15 sɛn hɔ, na ma ennya adum abiɛsa a esisi nnyinaso abiɛsa so. 16 “Adiwo no kwan ano nso, fa ntama* a ne tenten yɛ basafa 20 sɛn hɔ. Nea wode bɛyɛ ni: Hama bruu, hama afasebiri, hama kɔkɔɔ, ne hama papa a wɔde yɛ nwera;+ ma ennya adum anan a esisi nnyinaso anan so.+ 17 Adum a atwa adiwo no ho ahyia nyinaa ho nsusomu ne ne nkawa nyinaa, fa dwetɛ yɛ. Adum no nnyinaso de, fa kɔbere yɛ.+ 18 Ma adiwo no tenten nyɛ basafa 100+ na ne tɛtrɛtɛ nyɛ basafa 50, na nwera pa a ɛsensɛn hɔ no, efi soro besi fam no, ma ɛnyɛ basafa 5. Fa kɔbere yɛ adum no nnyinaso. 19 Nneɛma a wɔde bɛyɛ adwuma wɔ ɔsom ntamadan no mu nyinaa, ne nea wɔde bɛbobom atim fam nyinaa, fa kɔbere yɛ. Afei nso, nea wɔde bɛbobɔ adiwo no ntama mu atim fam nyinaa, fa kɔbere yɛ.+ 20 “Ka kyerɛ Israelfo no na wɔmma wo ngo kurennyenn a efi ngodua mu; ɛno na wɔde begu nkanea no mu sɛnea ɛbɛyɛ a ebesi so daa a ɛrennum.+ 21 Ahyiae ntamadan no nkanea a ɛwɔ ntwamutam no akyi wɔ Adanse Adaka+ no abɔnten no, Aaron ne ne mma bɛhwɛ sɛ esi so fi anwummere kosi anɔpa wɔ Yehowa anim.+ Ɛyɛ ahyɛde a Israelfo bedi so daa wɔ wɔn awo ntoatoaso nyinaa mu.+\n^ Anaa “srade nsõ,” kyerɛ sɛ, nsõ ne mmoa srade a adi afra.


Atemmusɛm a ɛwɔ hɔ ma Israel (1-36)\nHebrini a ɔyɛ akoa (2-11)\nObi a obepira ne yɔnko anaa obekum no (12-27)\nNea ɛfa mmoa ho (28-36)\n21 “Atemmusɛm a fa kɔto wɔn anim ni:+ 2 “Sɛ wotɔ Hebrini sɛ akoa a,+ ɔbɛsom wo mfe asia, nanso sɛ mfe asia no so ma afe a ɛto so ason no du a, ɔbɛfa ne ho adi a ɔrentua hwee.+ 3 Sɛ ɔno nkutoo na ɔbae a, ɔno nkutoo na ɔbɛkɔ. Na sɛ ɔne ne yere na ɛbae a, ɔne ne yere no bɛkɔ. 4 Nanso sɛ ne wura ma no ɔbea ware na ɔne no wo mma mmarima anaa mma mmea a, ɛnde ne wura no begye ɔbea no ne mmofra no, na ɔno nkutoo akɔ.+ 5 Na sɛ akoa no ka sɛ, ‘Medɔ me wura ne me yere ne me mma, enti mempɛ ahofadi biara’ a,+ 6 ɛnde ne wura no mfa no mmra nokware Nyankopɔn no anim na ɔmfa no nnyina ɔpon anaa apongua ho. Afei ne wura no mfa ade a wɔde bɔ tokuru mmɔ n’asom tokuru na ɔnyɛ n’akoa afebɔɔ. 7 “Sɛ ɔbarima bi tɔn ne babea sɛ afenaa a, ɔremfi ne wura no nkyɛn nkɔ sɛnea ɔbarima a ɔyɛ akoa kɔ no. 8 Sɛ afenaa no wura ani nnye no ho na ɔmpɛ sɛ ɔfa no sɛ ne mpena* na mmom ɔpɛ sɛ ɔtɔn no ma obi* a, onni hokwan sɛ ɔtɔn no ma ɔhɔho, efisɛ wadaadaa ɔbea no. 9 Na sɛ ɔde no ma ne babarima a, ɛsɛ sɛ ɔyɛ no sɛ ne babea. 10 Sɛ ɔware ɔbea foforo a, ɛnsɛ sɛ ɔtew ne yere a odi kan no aduan ne ne ntama so. Bio nso, ɛsɛ sɛ ɔma no nea ɛsɛ wɔ aware mu.*+ 11 Sɛ wamma no nneɛma abiɛsa yi a, ɛnde ɔbea no bɛfa ne ho adi a ɔrentua sika biara. 12 “Obiara a ɔbɛbɔ obi ama wawu no, wonkum ɔno nso.+ 13 Nanso sɛ wanhyɛ da, na nokware Nyankopɔn no na ɔmaa kwan ma esii a, ɛnde mɛma mo baabi a obeguan akɔ.+ 14 Sɛ obi bo fuw ne yɔnko na ɔhyɛ da kum no a,+ ɛsɛ sɛ wokum no; sɛ ɔwɔ m’afɔremuka ho mpo a, twe no fi hɔ kokum no.+ 15 Obiara a ɔbɛbɔ ne papa anaa ne maame no, wonkum no.+ 16 “Sɛ obi kyere onipa bi sie+ na ɔkɔtɔn no, anaasɛ wokohu onipa no wɔ ne nkyɛn a,+ wonkum nea ɔyɛɛ saa no.+ 17 “Obiara a ɔbɛdome ne papa anaa ne maame* no, wonkum no.+ 18 “Sɛ mmarima reko na ɔbaako de ɔbo anaa ne nsa* bɔ ne yɔnko na sɛ wanwu nanso ɛka no to mpa so a, nea monyɛ ni: 19 Sɛ otumi sɔre de poma nantew fi adi a, ɛnde nea opiraa no no bɛfa ne ho adi. Bere a opirae a wantumi anyɛ adwuma no nkutoo ho mpata na obetua kosi sɛ ne ho bɛtɔ no koraa. 20 “Sɛ obi de abaa bɔ n’akoa anaa n’afenaa ma owu wɔ ne nsam a, ɔno nso ɛsɛ sɛ wokum no.+ 21 Nanso sɛ wanwu wɔ da koro anaa nnanu ntam a, ɛnde wɔrentwe ne wura no aso, efisɛ ɔno ara na ɔtew sika tɔɔ no. 22 “Sɛ mmarima bi reko na wɔkɔpem ɔpemfo ma ɔwo prɛko pɛ*+ nanso owu* amfi mu amma a, ɛsɛ sɛ wogye nea ɔkɔpem no no hɔ mpata biara a ɔbea no kunu bebisa. Ɛsɛ sɛ otua fa atemmufo no so.+ 23 Nanso sɛ owu fi mu ba a, ɛnde momma nkwa nsi nkwa* ananmu,+ 24 aniwa nsi aniwa ananmu, ɛse nsi ɛse ananmu, nsa nsi nsa ananmu, na ɛnan nsi ɛnan ananmu.+ 25 Sɛ obi de ade hye obi oo, opira no oo, ɔhwe no oo, monyɛ no saa bi ntua ka. 26 “Sɛ obi bɔ n’akoa anaa n’afenaa ani ma n’ani no sɛe a, ɛsɛ sɛ ogyaa no ma ɔkɔ de tua n’ani no ka.+ 27 Na sɛ ɔbɔ n’akoa anaa n’afenaa ma ne se tu a, ɛsɛ sɛ ogyaa no ma ɔkɔ de tua ne se no ka. 28 “Sɛ nantwi bi pem ɔbarima anaa ɔbea ma owu a, wonsiw nantwi no abo nkum no,+ na ɛnsɛ sɛ wɔwe ne nam. Ne wura no de, ɔbɛfa no ho adi. 29 Nanso sɛ nantwi bi taa pempem nkurɔfo na wɔaka akyerɛ ne wura, nanso wamma n’ani ankɔ ne ho, na okokum ɔbarima anaa ɔbea bi a, wonsiw nantwi no abo na wonkum ne wura no nso. 30 Sɛ wɔka sɛ ontua agyede* bi a, ɛnde biribiara a wobegye no no, ɛsɛ sɛ otua de gye ne ho nkwa.* 31 Sɛ ɔpem ɔbabarima oo, ɔbabea oo, wɔne nantwi no wura bedi sɛnea atemmusɛm yi kyerɛ. 32 Na sɛ nantwi no pem akoa anaa afenaa a, nantwi no wura betua nnwetɛbona* 30 ama akoa no wura, na wobesiw nantwi no abo akum no. 33 “Sɛ obi bue amoa bi so anaa otu amoa na wankata so, na nantwi anaa afurum bi kɔtɔ mu a, 34 ɛsɛ sɛ amoa no wura no tua nantwi no ka ma aboa no wura.+ Wɔbɛma amoa no wura afa aboa a wawu no. 35 Sɛ obi nantwi kɔpem onipa foforo nantwi ma owu a, wɔntɔn nea onwui no na wɔnkyɛ sika no; afei nantwi a wawu no nso, wɔnkyɛ mu. 36 Nanso sɛ wonim nantwi no sɛ ɔtaa pempem mmoa foforo na sɛ ne wura amma n’ani ankɔ ne ho a, ɔmfa nantwi nsi nantwi no ananmu, na ɔmfa nea wawu no.\n^ Nt., “obi gye no.”\n^ Kyerɛ sɛ, ɔbarima ne ɔbea nna.\n^ Ebetumi nso akyerɛ, “ade.”\n^ Nt., “mmofra no fi ba.”\n^ Anaa “opira kɛse.”\n^ Anaa “ɔkra nsi ɔkra.”\n^ Anaa “mpatade.”\n^ Anaa “ne kra nkwa.”


Nnwom 93 NA-TWI - Ɔhene Nyankopɔn - Awurade yɛ ɔhene. - Bible Gateway\nNnwom 92Nnwom 94\nNnwom 93 Nkwa Asem (NA-TWI)\n93 Awurade yɛ ɔhene. Ɔwɔ tumi ne ahoɔden. Wabɔ asase ma atim dennen na wɔrentumi ntu. 2 O Awurade, w’ahengua ase atim fi mfitiase na wowɔ hɔ ansa na wɔrehyɛ bere ase. 3 Ɛpo ase pɛɛ ma ne nne so, O Awurade; wɔma wɔn nne so woro so. 4 Awurade yɛ Otumfoɔ wɔ soro sen ɛpo nworoso ne n’asorɔkye a ano yɛ den. 5 Wo mmara tim hɔ daa, Awurade, na wo fi yɛ kronkron daa nyinaa.


Romans 7 NIV – Romafoɔ 7 ASCB | Biblica\nRomans 7 NIV – Romafoɔ 7 ASCB\nWɔde Awadeɛ Yɛ Mfatoho\n1Nokorɛm, me nuanom, ɛsiane sɛ mo nyinaa nim Mmara no enti, mote deɛ mepɛ sɛ meka no ase; mmerɛ dodoɔ a onipa te ase no, mmara di ne so. 2Ɔbaa warefoɔ sei, sɛ ɔte ase nko ara deɛ a, ɔhyɛ ne kunu mmara ase, na sɛ okunu no wu deɛ a, na ɔnhyɛ ne kunu mmara ase bio. 3Ɛno enti, sɛ ɔkɔ ɔbarima foforɔ ho ɛberɛ a ne kunu te ase a, wɔfrɛ no ɔwaresɛefoɔ; na sɛ ne kunu no wu a, na ɔnhyɛ saa mmara no ase bio, ɛno enti sɛ ɔware ɔbarima foforɔ a, ɔnyɛ ɔwaresɛefoɔ.\n4Afei me nuanom, mo nso, Yesu wu a ɔwuiɛ enti moawu afiri mmara no tumi aseɛ. Ne saa enti, mone ɔno a wɔnyanee no firii awufoɔ mu abom sɛdeɛ mobɛtumi asom Onyankopɔn. 5Ɛberɛ a na yɛte ase ma yɛn ho no, yɛn bɔnesu nam mmara no so kanyanee yɛn wɔ yɛn mu maa yɛyɛɛ adwuma maa owuo. 6Afei deɛ, yɛnhyɛ mmara biara ase ɛfiri sɛ, yɛwu firii deɛ ɛkyekyeree yɛn sɛ nneduafoɔ no ase. Afei deɛ, yɛnhyɛ mmara biara a wɔatwerɛ no dada ase bio, na mmom, yɛnam honhom foforɔ kwan so na ɛsom.\nYɛne Bɔne Di Apereapereɛ\n7Enti, asɛm bɛn na yɛnka? Mmara no yɛ bɔne anaa? Dabi! Mmom, ɛnam mmara so na mehunuu sɛdeɛ bɔne teɛ. Sɛ ɛnyɛ mmara no na ɛkaa sɛ, “Mma wʼani mmere obi adeɛ” a, anka mennim anibereɛ. 8Bɔne nyaa kwan nam mmaransɛm no so kekaa ne ho wɔ me mu, maa mʼani beree nneɛma ahodoɔ bebree. Sɛ mmara no nni hɔ a, bɔne nso nni tumi. 9Ansa na mɛhunu mmara no na mewɔ nkwa. Nanso mmaransɛm no baeɛ no, metee bɔne ase, na mewuiɛ. 10Mehunuu sɛ, mmaransɛm a anka ɛde nkwa bɛba no de owuo baeɛ. 11Bɔne nam mmaransɛm no so nyaa ɛkwan daadaa me; ɛnam mmaransɛm no so ma bɔne kumm me. 12Nanso mmara no yɛ kronkron; na mmaransɛm no nso yɛ kronkron. Ɛtene na ɛyɛ nso.\n13Adeɛ a ɛyɛ no bɛyɛɛ owuo maa me anaa? Dabi! Nanso sɛdeɛ ɛbɛyɛ a yɛbɛhunu bɔne sɛ bɔne no, ɛfaa deɛ ɛyɛ so de owuo brɛɛ me. Enti bɔne nam mmaransɛm so maa me hunuu sɛ bɔne yɛ adeɛ a ɛyɛ hu.\n14Yɛnim sɛ mmara no yɛ honhom mu adeɛ nanso meyɛ ɔhonam muni a wɔatɔn me sɛ akoa ama bɔne. 15Mente deɛ meyɛ ase; ɛfiri sɛ, menyɛ deɛ ɛsɛ sɛ meyɛ, na mmom, meyɛ deɛ mekyi. 16Sɛ meyɛ deɛ mempɛ sɛ meyɛ a, na ɛkyerɛ sɛ, mepene so sɛ mmara no yɛ. 17Sɛdeɛ ɛteɛ no, ɛnyɛ mʼankasa na meyɛ yei; na mmom bɔne a ɛte me mu no. 18Menim sɛ ade pa biara nte me mu, me bɔne nipasu yi mu. Ɛfiri sɛ, mepɛ sɛ meyɛ deɛ ɛyɛ, nanso mentumi nyɛ. 19Papa mepɛ sɛ meyɛ no, menyɛ; mmom bɔne a mempɛ sɛ meyɛ no na meyɛ. 20Sɛ meyɛ deɛ mempɛ sɛ meyɛ a, na ɛkyerɛ sɛ ɛnyɛ me na meyɛeɛ, na mmom ɛyɛ bɔne a ɛte me mu no.\n21Mmara no ama mahunu sɛ biribi te me mu a ɛmma mennyɛ deɛ menim sɛ ɛyɛ. 22Mʼakoma nyinaa mu, megye Onyankopɔn mmara to mu. 23Nanso, mefiri mʼakwaa nyinaa mu hunu sɛ biribi ne mʼadwene di apereapereɛ. Ɛma me yɛ bɔne akoa, na ɛno na ɛhyɛ me ma me yɛ biribiara. 24Menni ahotɔ! Hwan na ɔbɛgye me afiri saa ɔhonam a ɛde me rekɔ owuo mu yi? 25Menam yɛn Awurade Yesu Kristo so meda Onyankopɔn ase.\nNa afei, mʼankasa mʼadwene mu, meyɛ akoa ma Onyankopɔn mmara, nanso bɔne nipasu mu no, meyɛ akoa ma bɔne.\nASCB : Romafoɔ 7


4 Mo, awuranom, monkɔ so ne mo nkoa nni wɔ ɔkwan a ɛteɛ na ɛfata so,+ efisɛ munim sɛ mo nso mowɔ Owura bi wɔ soro.+ 2 Munkura mpaebɔ mu daa,+ na momfa aseda+ nkɔ so nwɛn wɔ mu, 3 na bere koro no ara nso mommɔ mpae mma yɛn+ na Onyankopɔn mmue ɔpon+ mma yɛnka Kristo ho ahintasɛm kronkron+ a enti mewɔ afiase mpokyerɛ+ mu no; 4 na ama mada no adi sɛnea ɛsɛ sɛ meka no.+ 5 Monkɔ so nnantew nyansam wɔn a wɔnka mo ho+ no mu, na montɔ bere a mubenya+ biara. 6 Momma mo kasa ho mmra nyam+ bere nyinaa na nkyene+ mmra mu, na moahu sɛnea ɛsɛ sɛ mubua+ obiara. 7 Tihiko+ a ɔyɛ me nua a medɔ no ne ɔsomfo nokwafo ne me yɔnko akoa wɔ Awurade mu no bɛba abɛka me ho nsɛm nyinaa akyerɛ mo. 8 Nea ɛbɛyɛ na moate yɛn ho asɛm na afei wama mo koma atɔ mo yam+ no, meresoma no aba mo nkyɛn, 9 ɔne Onesimo,+ me nua ɔnokwafo a medɔ no, a ofi mo mu no. Wɔbɛma moate ɛha nsɛm nyinaa. 10 Aristarko+ a ɔyɛ me yɔnko deduani no kyia mo, na Barnaba busuani Marko+ (a wɔhyɛɛ mo sɛ, sɛ ɔba mo nkyɛn a, munnye no+ no) nso kyia mo, 11 ɛne Yesu a wɔfrɛ no Yusto no; wɔn na wofi wɔn a wɔatwa twetia mu. Eyinom nkutoo ne me mfɛfo adwumayɛfo wɔ Onyankopɔn ahenni no fam, na wɔabɛyɛ aboafo a wɔahyɛ me den. 12 Kristo Yesu akoa Epafra+ a ofi mo mu no kyia mo; daa ɔyere ne ho bɔ mpae ma mo, sɛnea ɛbɛyɛ a awiei koraa mubegyina hɔ pintinn,+ na moanya ahotoso kɛse wɔ Onyankopɔn apɛde nyinaa mu. 13 Na midi ne ho adanse sɛ ɔbɔ ne ho mmɔden pii ma mo ne wɔn a wɔwɔ Laodikea+ ne wɔn a wɔwɔ Hierapoli no. 14 Luka,+ yɛn dɔfo oduruyɛfo no kyia mo, ɔne Dema.+ 15 Munkyia anuanom a wɔwɔ Laodikea, na munkyia Nimfa ne asafo a ɛwɔ ne fie+ no mma me. 16 Na sɛ mokenkan krataa yi wɔ mo hɔ wie a, monyɛ nhyehyɛe mma wɔnkenkan+ wɔ Laodikeafo asafo no nso mu, na mo nso monkenkan Laodikea de no. 17 Afei nso monka nkyerɛ Arkipo+ sɛ: “Hwɛ ɔsom adwuma a wugyee no Awurade mu no so, na wie.” 18 Me Paulo, me nkyia a mede m’ankasa me nsa akyerɛw ni.+ Monkɔ so nkae mpokyerɛ mu a meda wɔ afiase+ no. Adom nka mo.


Nnwom 47 | Intanɛt So Bible| Wiase Foforɔ Nkyerɛaseɛ\nOnyankopɔn yɛ Ɔhene wɔ asaase nyinaa so\n‘Yehowa ho yɛ nwonwa’ (2)\nMonto ayeyi dwom mma Onyankopɔn (6, 7)\nWɔde ma dwom kyerɛfo. Kora mma dwom.+ 47 Aman nyinaa, mommɔ mo nsam. Momfa ahurusi mmɔ ose mma Onyankopɔn. 2 Efisɛ Yehowa, Ɔsorosoroni no ho yɛ nwonwa,+Ɔyɛ Ɔhenkɛse wɔ asaase nyinaa so.+ 3 Ɔma yedi aman so nkonim,Na ɔde amanaman hyɛ yɛn nan ase.+ 4 Ɔpaw yɛn agyapade ma yɛn,+Agyapade a Yakob a ɔdɔ no no de hoahoa ne ho.+ (Sela) 5 Nkurɔfo rebɔ ose na Onyankopɔn aforo kɔ ne tenabea;Nkurɔfo rebɔ abɛn* na Yehowa aforo kɔ ne tenabea. 6 Monto ayeyi dwom* mma Onyankopɔn, monto ayeyi dwom. Monto ayeyi dwom mma yɛn Hene, monto ayeyi dwom. 7 Na Onyankopɔn ne asaase nyinaa so Hene;+Monto ayeyi dwom, na momfa nhumu nyɛ adwuma. 8 Onyankopɔn abɛyɛ Ɔhene wɔ amanaman no so.+ Onyankopɔn te n’ahengua kronkron so. 9 Aman no mpanyimfo aboaboa wɔn ho ano,Wɔne Abraham Nyankopɔn man. Efisɛ asaase so atumfo* nyinaa yɛ Onyankopɔn dea. Wama no so paa.+\n^ Anaa “odwennini abɛn; torobɛnto”\n^ Nt., “akyɛm.”


Memma “Scleroderma” Yareɛ no Nhyɛ Me So\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\n“Ná mentumi nsɔre mfi mpa so gye sɛ obi asɔ me mu. Sɛ meretu me nan a, na ayɛ asɛm. Na me mene aka afam, enti aduro mpo na mentumi mmene. Me ho tutuu akuro, na na ɛntumi nwu. Menyaa yam kuro, na ɛwɔ hɔ ara a, na me bo hyehye me. Na menhu nea ɛreyɛ me. Mereka yi na madi mfie du pɛ.”—Elisa.\nElisa mma ne yareɛ no mmu n’abam; ɛyɛ no dɛ sɛ ɔde Bible bɛkyerɛkyerɛ nkurɔfoɔ\nYAREƐ a wɔfrɛ no scleroderma kyerɛ “wedeɛ denden.” Ɛyɛ yareɛ a ɛka nnipa bɛyɛ ɔpepem 2.5 wɔ wiase nyinaa. Yareɛ yi gu ahodoɔ, na nea ɛtaa yɛ mmɔfra no ma wɔn wedeɛ twintwam.\nNanso nea ɛyɛɛ Elisa no yɛ soronko koraa. Ɛno deɛ, ɛyɛ obi a, ɛnyɛ ne wedeɛ nkutoo na ɛsɛe, mmom ɛtumi ka n’asaaboɔ, n’akoma, n’ahurututu ne ne nsono. Na adɔkotafoɔ susu sɛ aduro biara a wɔde bɛma Elisa no, watena ase akyɛ koraa ne mfie nnum. Yɛrekasa yi, mfie 14 atwam nanso Elisa da so te ase. Ɛwom, ne ho ntɔɔ no nanso ɔmmaa ne yareɛ no nhyɛɛ ne so. Nyan! twerɛfoɔ ne Elisa twetwee nkɔmmɔ, na ɔbisaa no nea aboa no ma watumi agyina ne yareɛ no ano.\nBerɛ bɛn na wohuu sɛ woyare?\nBerɛ a medii mfie nkron no, biribi twaa m’abatwɛ, na na ekuro no tutu me paa. Afei ekuro no bɛyɛɛ kɛseɛ na na ɛntumi nwu. Berɛ a wɔyɛɛ me mogya mu nhwehwɛmu no, wɔhuu sɛ manya scleroderma yareɛ no bi. Ɛduu baabi no na nneɛma regye nsam, enti na ɛsɛ sɛ yɛkɔpɛ dɔkota a ɔwɔ yareɛ no ho nimdeɛ ma ɔhwɛ me ntɛm.\nYɛkɔnyaa dɔkota bi a ɔhwɛ ɔkwaha. Ɔka kyerɛɛ m’awofoɔ sɛ gye sɛ wɔde aduro a ano yɛ den ka me ansa na yareɛ no abrɛ ase kakra. Ɛno mpo no, matena ase akyɛ ara ne mfie nnum. Ɔkaa nso sɛ aduro no bɛma m’ahoɔden so ate koraa ma sɛ ɔpapu kɛkɛ kye me a, ɛbɛtumi adane asɛm foforɔ.\nNanso sɛ amma saa?\nAane! Wo ara w’ani tua, meda so te ase. Nanso berɛ a medii mfie 12 no, ɛwɔ hɔ ara a me koko tumi yɛ me ya dendeenden ma mekekam mpo. Ɛba saa a, ebia ɛbɛdi simma 30 ansa na agyaa me. Ɛtɔ da a ɛkyere me mprenu da koro.\nDɛn na ɛkɔfa baeɛ?\nAdɔkotafoɔ huu sɛ me mogya so ate, na na m’akoma bɔ dendeenden na mogya atumi akɔ m’amemene mu. Wɔmaa me aduro, na ankyɛ na me ho bae me. Nanso ɛfi saa berɛ no, mehuu sɛ biribiara bɛtumi asi berɛ biara. Na mayɛ hodwoo, na na ahoɔden biara nni hɔ a mede bɛgyina tebea no ano.\nBɛyɛ mfie 14 nie na adɔkotafoɔ huu yareɛ yi. Seesei wo ho yɛ wo sɛn?\nScleroderma yareɛ yi akɔfa yareɛ foforɔ pii abɛsoɛ me so. Ɛwɔ hɔ a akuro tutu me, na ɛtɔ da a mentumi nhome yie. Bio, ɛyɛ a na me bo hyehye me. Bɛsi saa berɛ yi nyinaa, ɛyɛ a mete yea wɔ me mu. Nanso mensɛe berɛ nnwennwene ho mfa nha me ho. Nneɛma foforɔ pii wɔ hɔ a meyɛ.\nNneɛma bi te sɛn?\nMetaa drɔdrɔ nneɛma, menwene adeɛ, na meyɛ nsaanodwuma foforɔ. Nanso nea ɛsen ne nyinaa no, mede me ho hyɛ adwuma a Yehowa Adansefoɔ nyinaa yɛ no mu. Wei ne Bible nkyerɛkyerɛ adwuma no. Sɛ mantumi annante ankɔ nkurɔfoɔ fie mpo a, metumi boa me nuanom Adansefoɔ ma wɔne nkurɔfoɔ sua Bible wɔ yɛn mpɔtam hɔ. Anigyesɛm mpo ne sɛ mewɔ nnipa a m’ankasa ne wɔn sua Bible. Nokwasɛm nie, asɛnka adwuma no ma mehu sɛ me so wɔ mfasoɔ.\nAdɛn nti na wo haw nyinaa akyi, woyɛ asɛnka adwuma no?\nMenim sɛ nsɛm a me ne nkurɔfoɔ susu ho no yɛ ahiasɛm a ɛbɛboa wɔn. Afei nso, sɛ menya berɛ boa afoforɔ a, m’ani gye. Nokwasɛm ne sɛ ɛma me ho sane me! Mereyɛ asɛnka adwuma no a, na me werɛ afi mpo sɛ meyare.\nƆkwan bɛn so na Bible aboa ma yareɛ no nhyɛ wo so?\nBible ama mahu sɛ ɔhaw a me ne afoforɔ nyinaa refa mu no rentena hɔ daa. Adiyisɛm 21:4 ka sɛ, sɛ berɛ a Onyankopɔn ahyɛ so a, “ɔbɛpepa [nnipa] aniwam nisuo nyinaa, na owuo nni hɔ bio, na awerɛhoɔ ne esũ ne yea nso nni hɔ bio.” Sɛ medwendwene Bible mu asɛm a ɛte saa ho a, ɛma menya gyidie sɛ ɔkwan biara so Onyankopɔn bɔhyɛ bɛbam ma yɛanya anigyeɛ daakye. Ɛnyɛ wɔn a wɔyare nko ara na wɔn ani bɛgye, na mmom obi biara.


E‘Mmofra Anom Asɛm’ Hyɛ Nkuran | Study\nDecember 2009 mu no, Russia Asɛnnibea Kunini no mufo foaa so sɛ wontwa Yehowa Adansefo asafo a ɛwɔ Taganrog, Russia no mu na wonnye wɔn Ahenni Asa mfi wɔn nsam. Wɔsan kae sɛ yɛn nhoma no mu 34 betumi asɛe nkurɔfo adwene. Yehowa Adansefo de ahometesɛm yi guu wɔn Intanɛt dwumadibea; wɔde Adansefo a asɛm yi fa wɔn ho no mfonini ne wɔn mma nso de guu hɔ bi.\nMmofra a wɔwɔ Australia\nAbusua bi a wɔyɛ Adansefo wɔ Queensland, Australia, kenkan gyinae a Asɛnnibea no sii no. Asram kakra akyi no, Yehowa Adansefo adwumayɛbea a ɛwɔ Russia no nsa kaa adaka ne krataa bi fii abusua no hɔ. Krataa no mu nsɛm ni: “Anuanom Adɔfo, gyidi a anuanom a wɔwɔ Russia ada no adi ne sɔhwɛ a wɔrefa mu no aka yɛn mma a wɔfrɛ wɔn Cody ne Larissa koma paa. Enti wɔakyerɛw nkrataa, na yɛde nneɛma kakra aka ho sɛ momfa mma mmofra a wɔwɔ Taganrog no. Yɛpɛ sɛ wohu sɛ mmofra foforo wɔ wiase fã baabi a wɔne mo nyinaa resom Yehowa, na wodwen wɔn ho. Wɔdɔ wɔn nyinaa na wɔpɛ wɔn asɛm.”\nBere a mmofra a wɔwɔ Taganrog nsa kaa akyɛde no, wɔkyerɛw nkrataa kɔdaa abusua a wɔwɔ Australia no ase. Cody ne Larissa ‘anom asɛm’ hyɛɛ Ɔdansefo bi a ɔresom wɔ Russia Betel no nkuran, na ɛkaa no ma ɔkyerɛw wɔn krataa. Krataa no mu nsɛm ni: “Woyɛ abofra oo, woyɛ ɔpanyin oo, sɛ yebu asɛm gu wo so a, ɛyɛ yaw. Yɛn nuanom a wɔwɔ Taganrog nnii mfomso biara nanso wɔagye wɔn Ahenni Asa afi wɔn nsam. Eyi ahyɛ wɔn awerɛhow. Sɛ wohu sɛ obi wɔ wiase no fã foforo a odwen wɔn ho a, ɛbɛhyɛ wɔn den paa. Yɛda mo ase sɛ mudwen yɛn ho!”—Dw. 8:2.\nMmofra a wɔwɔ Russia nyaa akyɛde fii mmofra a wɔwɔ Australia hɔ\nYɛda Kristofo abusua kɛse bi mu wɔ wiase afanan nyinaa. Ɔdɔ a yɛwɔ ma yɛn ho yɛn ho boa yɛn ma yetumi gyina sɔhwɛ ne nsɛnnennen ano. Bere a atemmufo wɔ asɛnnibea a wɔn ani abere resusuw ho ahwɛ sɛ Yehowa Adansefo nhoma de ɔtan ba nnipa mu no, yɛn mma de, wɔda no adi sɛ wodwen wɔn nuanom ho na wɔdɔ wɔn. Saa ɔdɔ yi nnim sɛ obi fi ɔman eyi mu anaa ɔman eyi mu. Eyi ma yehu sɛ Yesu asɛm yi yɛ nokware turodoo: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.”—Yoh. 13:35.


Rut 4 ASCB – Ruths Bog 4 BPH | Biblica\nRut 4 ASCB – Ruths Bog 4 BPH\nBoas Ware Rut\n1Boas kɔɔ kuro no ɛpono ano kɔtenaa ase wɔ hɔ. Ɛberɛ a obusuani gyefoɔ nimpɔn a ɔkaa ne ho asɛm no baa hɔ no, Boas frɛɛ no kaa sɛ, “Mʼadamfo, mesrɛ wo bra na mepɛ sɛ me ne wo twetwe nkɔmmɔ.” Enti, wɔtenaa ase.\n2Na Boas frɛɛ kuro no mu ntuanofoɔ edu sɛ wɔmmɛtena ase sɛ adansefoɔ. 3Na Boas ka kyerɛɛ obusuani gyefoɔ nimpɔn no sɛ, “Wonim Naomi a ɔfiri Moab baeɛ no. Ɔretɔn asase a na ɛyɛ yɛn busuani Elimelek dea no. 4Mesusu sɛ, ɛsɛ sɛ, me ne wo di ho nkɔmmɔ na sɛ wopɛ a, woagye. Sɛ wopɛ asase no a, tɔ no ha yi ara wɔ saa adansefoɔ yi anim. Na sɛ wompɛ nso a, ma mente no seesei ara, ɛfiri sɛ, sɛ woantumi annye a, me ne onipa a medi wʼakyi wɔ abusua no mu a ɛsɛ sɛ megye.”\nNa ɔbarima no buaa sɛ, “Mɛgye.”\n5Afei, Boas ka kyerɛɛ no sɛ, “Sɛ wotɔ asase no firi Naomi nkyɛn a, na ɛsɛ sɛ woware Moabni okunafoɔ Rut no. Sɛ ɛba saa a, ɔbɛwo mma a ne kunu din bɛda wɔn so na asase no bɛtena abusua no mu.”\n6Ɛhɔ ara na abusua mu gyefoɔ nimpɔn no kaa sɛ, “Ɛnneɛ merentumi ntɔ asase no, ɛfiri sɛ, ɛbɛha mʼagyapadeɛ. Tɔ asase no na merentumi ntɔ.”\n7Saa ɛberɛ no, na ɛyɛ Israel amanneɛ sɛ, sɛ obiara redane nʼadeɛ bi a watɔ no ɛkwan pa so ama obi foforɔ a, ɔworɔ ne mpaboa de ma ɔtɔfoɔ no. Wɔyɛ saa wɔ badwa mu de hyɛ adetɔ no mu den. 8Enti, abusua gyefoɔ nimpɔn no worɔɔ ne mpaboa ka kyerɛɛ Boas sɛ, “Wo ara tɔ asase no.”\n9Na Boas ka kyerɛɛ ɔman no ntuanofoɔ no ne ɛdɔm a wɔatwa ahyia hɔ no sɛ, “Ɛnnɛ matɔ Elimelek, Kilion ne Mahlon agyapadeɛ a ɛwɔ Naomi nsam, na moyɛ ɛho adansefoɔ. 10Menam asase no tɔ so afa Rut a ɔyɛ Moabni a ɔyɛ Mahlon kunafoɔ no sɛ me yere. Ɛno enti, sɛ ɔwo ɔbabarima a, ɔbɛfa ne kunu a wawu no abusua din na wafa abusua agyapadeɛ a ɛwɔ ne kurom ha nso. Ɛnnɛ, mo nyinaa moyɛ adansefoɔ.”\n11Afei, ntuanofoɔ no ne ɔmanfoɔ no nyinaa sɔre gyinaeɛ kaa sɛ, “Yɛyɛ adansefoɔ! Awurade mmoa mma ɔbaa a afei na ɔreba wo fie no nyɛ sɛ Rahel ne Lea4.11 Israelfoɔ nyinaa ase firi Rahel ne Lea mu. Saa ara na Dawid ne Agyenkwa no yɛ Rut asefoɔ. a wɔn mu na Israel aman nyinaa firi no. Wobɛyɛ kɛse wɔ Efrata na woagye edin wɔ Betlehem. 12Na Awurade mfa ababaawa yi so mma wo asefoɔ a wɔbɛyɛ sɛ yɛn agya Peres4.12 Na Peres yɛ Boas aseni (Mat 1.3; Luk 3.33). a ɔyɛ Tamar ne Yuda babarima no.”\n13Enti, Boas waree Rut de no kɔɔ ne fie. Afei, ɔkɔɔ ne ho na Awurade ma ɔnyinsɛnee na ɔwoo ɔbabarima. 14Na kuro no mu mmaa ka kyerɛɛ Naomi sɛ, “Animuonyam nka Awurade sɛ ɛnnɛ ɛda yi, wama woanya abusua gyefoɔ! Ɔmmɛyɛ okunini wɔ Israel. 15Akokoaa yi mma wo nsi wo mmabaawaberɛ mu na ɔnhwɛ wo wɔ wo mmerewabɔ mu. Ɛfiri sɛ ɔyɛ wʼase a ɔdɔ wo na ɔsene mmammarima nson ma wo no babarima.”\n16Na Naomi faa akɔkoaa no, na ɔhwɛɛ no te sɛ ɔno ankasa yafunu ba. 17Na mmaa a wɔne no bɔ fipam kaa sɛ, “Afei deɛ Naomi anya ɔbabarima bio.” Na wɔtoo no din Obed. Ɔno na ɔbɛyɛɛ Yisai agya ne Dawid nana.\n18Tete agya Peres awoɔ ntoatoasoɔ nie:\nPeres woo Hesron.\n19Hesron woo Ram,\nɛnna Ram woo Aminadab.\n20Aminadab woo Nahson,\nɛnna Nahson woo Salmon.\n21Salmon woo Boas,\nɛnna Boas woo Obed.\n22Obed woo Yisai,\nɛnna Yisai woo Dawid.\nASCB : Rut 4


Nnwom 8 - Akuapem Twi Contemporary Bible (AKCB)\n1Awurade, yɛn Awurade,\nwo din kɛseyɛ ada adi wiase mmaa nyinaa.\natimtim ɔsoro nohɔ,\n2mmofra ne nkokoaa mpo de wɔn ano\nkamfo wo, wʼatamfo nti;\nna wode bɔ atamfo ne aweretɔfo ano.\n3Sɛ mehwɛ wo ɔsorosoro,\nwo nsateaa ano adwuma;\nɔsram ne nsoromma a\nwode obiara asi nʼafa a,\n4onipa ne hena a wokae no,\nna onipa ba nso ne hena a wʼani ku ne ho?\n5Wobɔɔ no ma ɔyɛɛ akumaa kakra sen abɔfo\nna wode wʼanuonyam ne nidi abɔ no abotiri.\n6Woyɛɛ no ɔsodifo maa wo nsa ano nnwuma\nwode nneɛma nyinaa ahyɛ nʼanan ase:\n7nguankuw ne anantwikuw nyinaa\nne wuram mmoa nso,\nne po mu mpataa,\nnea ɛnenam po mu akwan so nyinaa.\n9Awurade, yɛn Awurade,\nwo din yɛ kɛse wɔ asase nyinaa so!\nAKCB : Nnwom 8


Elia Amma Nneɛma Bɔne a Ɛkɔɔ so Ammu N’abam | Suasua Wɔn Gyidi\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Latvian Lingala Lithuanian Luganda Luo Macedonian Malagasy Maltese Maya Moore Nepali Norwegian Nyaneka Nzema Otetela Pangasinan Papiamento (Aruba) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Xhosa Yoruba Zande Zulu\nWamma Nneɛma Bɔne a Ɛkɔɔ so Ammu N’abam\nELIA kɔfaa Yordan Subon no ho. Ofi Bepɔw Horeb so de n’ani kyerɛɛ atifi fam twaa kwantenten kɔɔ ne kurom; akwantu no kyɛe. Okodui no, ohui sɛ afei de, nneɛma resesã wɔ Israel. Ɔpɛ a na asi kurom hɔ akyɛ no nti, na nneɛma ayɛ basaa, nanso afei de na ano abrɛ ase, efisɛ na nsu afi ase retɔ ama akuafo nso redɔ wɔn nsase. Bere a odiyifo no hui sɛ asase no reyɛ yiye no, ɛbɛyɛ sɛ ne koma tɔɔ ne yam. Nanso nea na ehia no paa ne ne nkurɔfo, efisɛ na wɔne Onyankopɔn ntam asɛe koraa. Ná wɔda so ara som Baal, enti adwuma de, na Elia wɔ bi yɛ. *\nElia hui sɛ nkurɔfo reyɛ afusase kɛse bi so adwuma wɔ Abel-Mehola mpɔtam hɔ baabi. Ná nkurɔfo no de anantwi aduonu anan a wɔsa so abien abien refuntum asase no. Ɔbarima a ɔne anantwi a etwa to no nam no, ɔno na na Elia rehwehwɛ no. Ɔno ne Elisa, na na Yehowa ayi no sɛ ɔno na obesi Elia ananmu. Bere bi, na Elia susuw sɛ ɔno nko ara ne obi a ɔsom Nyankopɔn, enti na ne ho pere no sɛ obehu saa barima no.—1 Ahene 18:22; 19:14-19.\nAdwuma ne hokwan a na Elia wɔ a ɔde bi rebɛma Elisa ama daakye wabesi n’anan no, wohwɛ a, na ɛbɛhaw Elia anaa? Yennim. Yɛrentumi nka nso sɛ biribi saa amma ne tirim da. Adeɛ yi, na ɔyɛ “onipa a ɔwɔ nkate te sɛ yɛn ara.” (Yakobo 5:17) Ne nyinaa mu no, Bible bɔ amanneɛ sɛ: “Elia kɔɔ ne nkyɛn de n’atade koguu ne so.” (1 Ahene 19:19) Elia atade no, ɛbɛyɛ sɛ oguan anaa abirekyi nhoma na na wɔde ayɛ no batakari, na ɔhyɛ a, ɛma obiara hu sɛ ɔyɛ obi a Yehowa ayi no. Enti Elisa mmati so a ɔde gui no kyerɛ biribi paa. Yehowa akwankyerɛ a ɔde maa Elia sɛ onyi obi a obesi n’anan no, ofii ahobrɛase mu tiei, na oyii Elisa sɛ ne nanmusini. Elia de ne ho too ne Nyankopɔn so na otiee no.\nElia brɛɛ ne ho ase yii Elisa sɛ ɔno na obesi n’anan\nAberante Elisa nso, na onni haw koraa; ná wayɛ krado sɛ ɔbɛboa odiyifo akwakoraa no. Nanso ɛnyɛ saa bere no na Elisa dii Elia ade. Mmom no, Elisa brɛɛ ne ho ase dii odiyifo akwakoraa Elia akyi boaa no bɛyɛ mfe asia. Akyiri yi, wɔkaa Elisa ho asɛm sɛ nea “na ɔde nsu gu Elia nsa so.” (2 Ahene 3:11) Ɔboafo pa a Elia nyae yi nti, hwɛ sɛnea ɛbɛyɛ sɛ n’ani gyei! Ɛbɛyɛ sɛ mmarima baanu yi bɛyɛɛ nnamfo paa, na wɔhyehyɛɛ wɔn ho nkuran, na ɛboaa wɔn paa ma enti nneɛma bɔne a na ɛrekɔ so no ammu wɔn aba mu, ɛnkanka Ɔhene Ahab amumɔyɛ a na ɛregye nsam koraa no.\nObi de asɛm a ntease nnim adi wo da? Wiase a aporɔw yi mu de, yɛn mu dodow no ara afa tebea a ɛte saa mu da. Nanso sɛ wunya adamfo bi a ɔdɔ Onyankopɔn a, obetumi aboa wo ama woagyina mu. Sɛ obi de asɛm a ntease nnim redi wo a, Elia gyidi no betumi aboa wo.\n‘SƆRE KOHYIA AHAB’\nElia ne Elisa yɛɛ adwumasono de boaa nkurɔfo no maa wɔne Onyankopɔn ntam yɛɛ papa. Ɛbɛyɛ sɛ wɔboaa adiyifo afoforo ma wohuu wɔn adwuma no ani so yiye, na ebi mpo a wɔkyekyɛɛ wɔn mu te sɛ sukuu. Nanso, akyiri yi Yehowa maa Elia adwuma foforo; ɔka kyerɛɛ no sɛ: “Sɔre kohyia Israel hene Ahab.” (1 Ahene 21:18) Dɛn na na Ahab ayɛ?\nNá Ahab yɛ ɔwaefo dedaw, na ne so ɔhene bɔne de, na ebi mmaa Israel da. Ɔwaree Yesebel, na ɔmaa Baalsom kɔɔ so ɔman no mu, na na ɔhene no ankasa nso di mu bi. (1 Ahene 16:31-33) Ná wɔyɛ amanne pii wɔ Baalsom mu; ebi ne sɛ na mmea ne mmarima yɛ nna mu adapaade, na sɛ nnɔbae ba nso a, ɛwɔ ho amanne, na na wotumi mpo de mmofra bɔ afɔre. Afei nso na Yehowa aka akyerɛ Ahab sɛ ɔnkokum Siria hene Ben-Hadad, nanso Ahab buu n’ani guu so. Gyama na ɛyɛ Ahab sɛ obenya sika afi Ben-Hadad hɔ nti na wankum no no. (1 Ahene ti 20) Ahab ne Yesebel adifudepɛ, adedodowpɛ ne awudisɛm no, afei de na aboro so.\nNá Ahab wɔ ahemfie biako wɔ Samaria, na na ɛso yiye! Efi Samaria rekɔ Yesreel yɛ kilomita 37, na ɛhɔ nso, na Ahab wɔ ahemfie wɔ hɔ. Saa ahemfie no nkyɛn pɛɛ na na bobeturo bi nso da. Ná bobeturo no yɛ ɔbarima bi a wɔfrɛ no Nabot dea, nanso na Ahab ani wom. Ahab frɛɛ no ka kyerɛɛ no sɛ ɔbɛma no sika anaa bobeturo foforo de agye ne de no. Nanso Nabot ka kyerɛɛ no sɛ: “Ɛmpare me sɛ megyina Yehowa anim de m’agyanom agyapade ama wo.” (1 Ahene 21:3) Wohwɛ a Nabot asɛm na na ɛyɛ den anaa ade na na onsuro? Nnipa bebree adwene yɛ wɔn saa. Nanso nea ɛwom ne sɛ, Yehowa Mmara na na ɔredi so. Ná Yehowa aka akyerɛ Israelfo no sɛ ɛnsɛ sɛ wɔtɔn wɔn abusua asase korakora ma obi foforo. (Leviticus 25:23-28) Nabot de, ɔkae sɛ ɛmpare no sɛ obebu Onyankopɔn Mmara so. Yebetumi aka sɛ na ɔyɛ ɔbarima a ne gyidi so na ɔwɔ akokoduru, efisɛ na onim sɛ Ahab de, wode w’asɛm kɔ ne so a, woawu awie.\nAhab nso de, na ɔmfa Yehowa Mmara nyɛ hwee. Ɔde “awerɛhow baa ne fie mmɔbɔmmɔbɔ” efisɛ ne nsa anka nea ɔpɛ. Yɛkenkan sɛ: “Ɔbɛdaa ne mpa so dan n’ani, na wannidi.” (1 Ahene 21:4) Bere a Yesebel hui sɛ ne kunu ayɛ mmɔbɔmmɔbɔ te sɛ abofra no, ɛhɔ ara na ɔfaa adwene a ɛbɛma ne kunu anya nea ɔpɛ. Nea ɔbɔɔ ne tirim sɛ ɔbɛyɛ no, na ɛbɛma wahyew abusua a wɔnyɛɛ bɔne biara ase.\nSɛ wokenkan ɔkwan a ɔfaa so no a, wuhu sɛ na ne so nipa bɔne de, ebi nni baabiara. Ná Ɔhemmaa Yesebel nim Onyankopɔn mmara a ɛkyerɛ sɛ ɛsɛ sɛ asɛm biara gyina adansefo baanu anom asɛm so. (Deuteronomium 19:15) Enti ɔkyerɛw krataa Ahab din mu kɔmaa Yesreel atitiriw. Ɔkae wɔ krataa no mu sɛ wɔnhwehwɛ mmarima baanu a wobedi adanse atia Nabot sɛ waka abususɛm, enti ɔfata owu. Pɔw bɔne a ɔbɔe no yɛɛ adwuma. “Mmarima ahuhufo” baanu dii Nabot ho adansekurum ma wosii no abo kum no. Anso hɔ ara; wokunkum Nabot mmabarima nyinaa kaa ho! * (1 Ahene 21:5-14; Leviticus 24:16; 2 Ahene 9:26) Ahab a ɔyɛ abusua ti no hwɛɛ ne yere ma odii ne koko so asɛm kunkum nnipa a wɔn ho nni asɛm.\nBere a Yehowa yii nea ɔhene ne ɔhemmaa no ayɛ no adi kyerɛɛ Elia no, wo de, hwɛ sɛnea Elia ho bedwiriw no. Sɛ ɛkɔyɛ sɛ abɔnefo redi yiye na nnipa a wɔn ho nni asɛm rehu amane a, ɛyɛ yaw paa. (Dwom 73:3-5, 12, 13) Ɛnnɛ, yɛtaa hu asisisɛm mu asisisɛm wɔ wiase; ɛtɔ da a nnipa a wɔka sɛ wɔyɛ Onyankopɔn nnipa mpo na wosisi nkurɔfo. Nanso yebetumi anya awerɛkyekye afi saa asɛm yi mu. Bible mu asɛm yi ma yehu sɛ Yehowa de, biribiara rentumi nhintaw no da. N’ani tua biribiara. (Hebrifo 4:13) Ɛnde, nneɛma bɔne a ohu no, dɛn na ɔyɛ wɔ ho?\n“ƆTAMFO, WOABEHU ME!”\nYehowa somaa Elia kɔɔ Ahab nkyɛn. Onyankopɔn kaa no pen sɛ: “Ɔwɔ Nabot bobeturo no mu.” (1 Ahene 21:18) Nea ɛwom ne sɛ, bere a Yesebel ka kyerɛɛ Ahab sɛ afei de bobeturo no abɛyɛ ne dea no, ɛhɔ ara na Ahab sɔre kɔfae. Amma ne tirim koraa sɛ Yehowa huu nea ɛkɔɔ so no nyinaa. Wo de, hwɛ sɛnea ɛbɛyɛ sɛ na n’ani agye nenam bobeturo no mu redwinnwen ho ahwɛ sɛnea ɔbɛma hɔ ayɛ fɛ. Nanso, prɛko pɛ na Elia yii ne ti! Ɛhɔ ara na ɔtan ne abufuw nti Ahab anim sesae, na ɔkae sɛ: “Ɔtamfo, woabehu me!”—1 Ahene 21:20.\nAhab asɛm a ɔkae no ma yehu nneɛma abien wɔ ne ho a na ɛnkɔ yiye. Nea edi kan, Ahab ka kyerɛɛ Elia sɛ: “Woabehu me!” Eyi kyerɛ sɛ Yehowa ho adwene amma Ahab tirim koraa. Ná Yehowa ‘ahu’ no dedaw; ohui sɛ hokwan a Ahab wɔ sɛ ɔbɛyɛ nea ɔpɛ no, sisi na ɔde sisii nkurɔfo, na ɔhwɛ maa Yesebel bɔɔ pɔw bɔne maa ɔno Ahab nyaa nea ɔrehwehwɛ. Onyankopɔn hwɛɛ Ahab komam hui sɛ honam fam nneɛma a obenya no, na ɛho hia no koraa sen sɛ obedi asɛmpa ahu nnipa mmɔbɔ. Ade a ɛto so abien a na ɛnkɔ yiye wɔ Ahab ho ne sɛ, ɔka kyerɛɛ Elia sɛ ɔyɛ “ɔtamfo.” Nea Ahab kae no kyerɛ sɛ na ɔtan Yehowa Nyankopɔn adamfo a anka obetumi atwe ɔno Ahab afi ne kwammɔne ho no.\nYebetumi asua nneɛma bi afi Ahab asɛm no mu. Ɛsɛ sɛ yɛkae daa nyinaa sɛ Yehowa Nyankopɔn hu biribiara. Ɔyɛ Agya a ɔdɔ yɛn, enti sɛ yɛfom kwan a, ohu, na nea ɔpɛ ne sɛ yɛbɛsesa. Nea ɔyɛ de boa yɛn ne sɛ, ɔma anokwafo te sɛ Elia ka ne nsɛm kyerɛ nnipa. Enti ɛbɛyɛ mfomso paa sɛ yebebu Onyankopɔn nnamfo sɛ yɛn atamfo.—Dwom 141:5.\nFa w’ani bu sɛ Elia reka akyerɛ Ahab sɛ: “Mabehu wo.” Ná Ahab adapaa ada adi ama Elia ahu sɛ ɔyɛ ɔkorɔmfo wudifo a watew atua atia Yehowa Nyankopɔn. Ná ebegye akokoduru paa na watumi akogyina saa nipabɔnefo no anim! Elia paee mu kaa Onyankopɔn atemmusɛm kyerɛɛ Ahab. Ná Yehowa ahu nea ɛrekɔ so nyinaa; ná wahu sɛ Ahab ne ne fiefo amumɔyɛsɛm no, ɔmanfo no nso reyɛ bi. Enti Elia ka kyerɛɛ Ahab sɛ Onyankopɔn ‘rebɛpra n’akyi nyinaa akɔ,’ kyerɛ sɛ ɔrebɛsɛe ɔno ne ne fiefo nyinaa. Yesebel nso, na ne nsa bɛka ne de.—1 Ahene 21:20-26.\nElia annya adwene sɛ nnipa tumi yɛ nea wɔpɛ biara fa wɔn ho di. Nanso ɛnnɛ, anhwɛ a saa na obi adwene bɛyɛ no. Bible mu asɛm yi kae yɛn sɛ Yehowa Nyankopɔn hu nea ɛrekɔ so nyinaa, na bere pa mu no, ɔde ho atemmu bɛba. N’Asɛm ma yɛn awerɛhyem sɛ da bi bɛba a obeyi nneɛma bɔne a ɛrekɔ so nyinaa afi hɔ koraa! (Dwom 37:10, 11) Nanso ebia wubebisa sɛ: ‘Sɛ Onyankopɔn bu nnipa atɛn a, asotwe nko ara na ɔde ba wɔn so, anaa otumi hu wɔn mmɔbɔ nso?’\n‘WOAHU SƐNEA AHAB ABRƐ NE HO ASE NO?’\nBere a Elia de Onyankopɔn atemmu too gua no, ɛbɛyɛ sɛ nea Ahab yɛe no yɛɛ Elia nwonwa. Bible ka sɛ: “Bere a Ahab tee nsɛm yi no, ɛhɔ ara na osuan n’atade mu, na ɔde atweaatam kataa ne ho; odii mmuada na ɔdaa atweaatam mu na ɔnantew awerɛhow mu.” (1 Ahene 21:27) Ná Ahab anu ne ho anaa?\nYebetumi aka sɛ Ahab tutuu anammɔn pa bi efisɛ ɔbrɛɛ ne ho ase, na yenim sɛ obi a ɔyɛ dwae ne ahomaso nso de, ɛnyɛ mmerɛw sɛ ɔbɛyɛ saa. Nanso na ɛyɛ ahonu papa? Wo de, yɛmfa ntoto Ɔhene Manase ho. Akyiri yi na ɔbae, nanso na ne bɔne kyɛn Ahab de mpo. Bere a Yehowa twee Manase aso no, ɔbrɛɛ ne ho ase, na osu frɛɛ Yehowa sɛ ɔmmoa no. Nanso ɔyɛɛ biribi kaa ho. Ɔsesaa n’akwan yiyii abosom nneɛma a wayeyɛ no fii hɔ yeree ne ho som Yehowa, na ɔboaa ɔman no mpo maa wɔn nso yɛɛ saa. (2 Beresosɛm 33:1-17) Ahab nso yɛɛ saa anaa? Ɔno de, wanyɛ biribiara saa.\nNea Ahab yɛ de kyerɛe sɛ awerɛhow aka no no, Yehowa hui anaa? Yehowa ka kyerɛɛ Elia sɛ: “Woahu sɛnea me nti Ahab abrɛ ne ho ase no? Esiane sɛ wabrɛ ne ho ase m’anim nti, meremfa mmusu no mma wɔ ne nna mu. Ne ba nna mu na mede mmusu no bɛba ne fie.” (1 Ahene 21:29) Ɛno kyerɛ sɛ na Yehowa de Ahab bɔne akyɛ no anaa? Dabi, sɛ Onyankopɔn de obi bɔne bɛkyɛ no a, gye sɛ wanu ne ho ampa. (Hesekiel 33:14-16) Nanso Yehowa hwɛɛ Ahab ahonu kakra no ho huu no mmɔbɔ sɛnea ɛfata. Enti ɔkae sɛ ɔtɔre Ahab abusua no ase a, Ahab de, ɔremma ɔmfa n’ani nhu.\nNe nyinaa akyi no, Yehowa ansesa nea ɔkae sɛ ɔde bɛyɛ Ahab no. Akyiri yi Yehowa ne n’abɔfo tuu agyina hwehwɛɛ kwan pa a ɔbɛfa so adaadaa Ahab ma ɔde ne ho akɔhyɛ ɔko mu akogye ne wu. Ankyɛ na Yehowa maa bɔne a ɔkae sɛ ɛbɛba Ahab so no baa mu. Ahab pirae wɔ ɔko no mu, na mogya tuu no araa kosii sɛ owui wɔ ne teaseɛnam mu. Wokan asɛm no a, wubehu awerɛhosɛm yi: Bere a wɔrehohoro ɔhene no teaseɛnam mu no, akraman kɔtaforoo ɔhene no mogya. Nea esii yi maa obiara hui sɛ Yehowa asɛm a ɔnam Elia so ka kyerɛɛ Ahab yi baa mu: “Faako a akraman taforoo Nabot mogya no, ɛhɔ ara na akraman bɛtaforo wo nso wo mogya.”—1 Ahene 21:19; 22:19-22, 34-38.\nNea ɛtoo Ahab no maa Elia, Elisa ne Onyankopɔn asomfo anokwafo a na wɔwɔ hɔ nyinaa nyaa awerɛhyem sɛ Nabot akokoduru ne ne gyidi no, Yehowa werɛ amfi. Ɛkyɛ kyɛ sɛ dɛn koraa a, atɛntrenee Nyankopɔn no ani mpa so da sɛ ɔbɛtwe abɔnefo aso, na sɛ biribi nti obi fata mmɔborɔhunu nso a, ommu n’ani ngu so. (Numeri 14:18) Elia a na wahu amane pii wɔ ɔhene tirimɔdenfo yi ahenni mu no, asɛm yi yɛɛ asuade kɛse paa maa no! Obi de asɛm a ntease nnim adi wo pɛn? Wo yam a anka Onyankopɔn asiesie nneɛma anaa? Ɛnde, bɔ mmɔden suasua Elia gyidi no. Nneɛma bɔne a ɛkɔɔ so no ammu Elia abam, mmom ɔne ne yɔnko Elisa kɔɔ so kaa asɛm a Onyankopɔn de hyɛɛ wɔn ano no!\n^ nky. 3 Ná Baal asomfo no gye di sɛ Baal na ɔma nsu tɔ ma asase no sow aba. Enti Yehowa maa ɔpɛ sii mfe abiɛsa ne fã de kyerɛɛ wɔn sɛ Baal nni tumi biara. (1 Ahene ti 18) Hwɛ asɛm a wɔato din “Suasua Wɔn Gyidi” a ɛwɔ January 1 ne April 1, 2008 Ɔwɛn-Aban mu no.\n^ nky. 13 Obi nnim, ebia na Yesebel suro sɛ Nabot awu no de, anhwɛ a bobeturo no bɛkɔ akodi ne mma nsam; ɛno nti na gyama ɔma wokunkum Nabot mmabarima no. Sɛ wopɛ sɛ wuhu nea enti a Onyankopɔn ma kwan ma amanehunu kɔ so a, hwɛ “Nsɛm a Akenkanfo Bisa” a ɛwɔ Ɔwɛn-Aban yi mu no.\nElia Amma Nneɛma Bɔne a Ɛkɔɔ so Ammu N’abam


Abo a wɔde bɛyɛ nkae (1-24)\n4 Bere a ɔman no nyinaa twaa Yordan wiei no, Yehowa ka kyerɛɛ Yosua sɛ: 2 “Yi mmarima 12 fi ɔman no mu, abusuakuw biara mu ɔbarima baako,+ 3 na ka kyerɛ wɔn sɛ: ‘Momfa abo 12 mfi Yordan mfinimfini, baabi a na asɔfo no nan sisi no,+ na momfa ntwa nkogu baabi a mobɛsoɛ anadwo yi.’”+ 4 Enti Yosua frɛɛ mmarima 12 a oyii wɔn fii Israelfo mu no, abusuakuw biara mu ɔbarima baako, 5 na Yosua ka kyerɛɛ wɔn sɛ: “Monsen nkodi Yehowa mo Nyankopɔn Adaka no anim nkɔ Yordan mfinimfini, na obiara mfa ɔbo baako nto n’abati, sɛnea Israel mmusuakuw dodow te, 6 na ɛnyɛ adanse mma mo. Na sɛ akyiri yi mo mma bisa mo sɛ, ‘Mode abo yi reyɛ dɛn?’ a,+ 7 monka nkyerɛ wɔn sɛ: ‘Yordan nsu no twae wɔ Yehowa apam adaka no anim.+ Bere a adaka no twaa Yordan no, Yordan nsu no twae. Na abo yi bɛma Israelfo akae saa asɛm yi daa.’”*+ 8 Enti Israelfo no yɛɛ nea Yosua kae no pɛpɛɛpɛ, na wɔsesaw abo 12 fii Yordan mfinimfini, sɛnea Yehowa ka kyerɛɛ Yosua no. Abo no dodow ne Israel mmusuakuw no dodow yɛ pɛ. Wɔde twa kɔɔ baabi a wɔbɛsoɛ anadwo no, na wɔde koguu hɔ. 9 Afei nso, Yosua hyehyɛɛ abo 12 wɔ Yordan mfinimfini, baabi a asɔfo a na wɔso apam adaka no de wɔn nan sisii no.+ Na abo no wɔ hɔ de besi nnɛ. 10 Asɔfo a wɔso Adaka no kɔɔ so gyinaa Yordan mfinimfini kosii sɛ wowiee nea Yehowa ka kyerɛɛ Yosua sɛ ɔnka nkyerɛ ɔman no sɛ wɔnyɛ no nyinaa; wɔyɛɛ nea na Mose aka akyerɛ Yosua no nyinaa. Saa bere no nyinaa, na ɔman no retwa Yordan no ntɛmntɛm. 11 Bere a ɔman no nyinaa twa wiei pɛ, asɔfo no nso de Yehowa Adaka no twae wɔ ɔman no anim.+ 12 Na Rubenfo ne Gadfo ne Manase abusuakuw fã no de wɔn akode twa kodii Israelfo a aka no anim,+ sɛnea Mose ka kyerɛɛ wɔn no.+ 13 Asraafo bɛyɛ 40,000 a wokurakura akode rekɔ ɔko na wotwae wɔ Yehowa anim kɔɔ Yeriko sare so. 14 Saa da no, Yehowa yɛɛ Yosua kɛse wɔ Israelfo nyinaa anim,+ na wobuu no paa* ne nkwa nna nyinaa sɛnea na wobu Mose paa no.+ 15 Afei Yehowa ka kyerɛɛ Yosua sɛ: 16 “Ka kyerɛ asɔfo a wɔso Adanse Adaka+ no sɛ womfi Yordan mu.” 17 Enti Yosua ka kyerɛɛ asɔfo no sɛ: “Mumfi Yordan mu mmra.” 18 Bere a asɔfo a wɔso Yehowa apam adaka no+ fii Yordan mfinimfini bae a wɔn nan kaa asaase a ɛso awo no, Yordan nsu no san bae, na eyiri bu faa ne kɔn so+ sɛnea na ɛte kan no. 19 Bosome a edi kan no da a ɛto so du na ɔman no fii Yordan mu, na wɔbɛsoɛɛ Gilgal+ wɔ Yeriko apuei fam hye so. 20 Abo 12 a wɔfa fii Yordan mu no, Yosua de besisii Gilgal.+ 21 Ɛnna ɔka kyerɛɛ Israelfo no sɛ: “Sɛ ɔkyena bi mo mma bisa wɔn papanom sɛ, ‘Abo yi nso kyerɛ dɛn?’ a,+ 22 monka nkyerɛ mo mma no sɛ, ‘Israelfo faa asaase a ɛso awo so na etwaa Yordan.+ 23 Yehowa mo Nyankopɔn maa Yordan nsu no yowee kosii sɛ wɔn nyinaa twae, sɛnea Yehowa mo Nyankopɔn maa Ɛpo Kɔkɔɔ no yowee wɔ yɛn anim kosii sɛ yetwae no.+ 24 Ɔyɛɛ saa na ama asaase so aman nyinaa ahu sɛ Yehowa tumi sõ,+ na ama mo nso moasuro Yehowa mo Nyankopɔn daa.’”\n^ Anaa “Na abo yi bɛyɛ nkae ama Israelfo daa.”\n^ Nt., “wosuroo no.”


Hosea 13 | Intanɛt So Bible| Wiase Foforɔ Nkyerɛaseɛ\nƆwaresɛefo Efraim werɛ fii Yehowa (1-16)\n“Owu, ade a wode wowɔ no wɔ he?” (14)\n13 “Sɛ Efraim kasa a, ná nnipa ho popo;Ná ɔyɛ otitiriw* wɔ Israel.+ Nanso Baal nti, odii fɔ,+ na owui. 2 Wɔasan ayɛ bɔne bio,Wɔde wɔn dwetɛ ayeyɛ ahoni;*+Wɔtɔ wɔn bo ase yɛ abosom; ne nyinaa yɛ adwumfo nsa ano adwuma. Na wɔka kyerɛ wɔn sɛ, ‘Nnipa a wɔbɔ afɔre no, ma wɔmfew anantwi mma no ano.’+ 3 Enti wɔbɛyɛ sɛ anɔpa mununkum,Te sɛ obosu a ɛyera ntɛm,Te sɛ ntɛtɛwa a mframa bɔ fi awiporowbea,Na wɔbɛyɛ sɛ wusiw a epue fi tokuru mu wɔ ɔdan atifi. 4 Nanso mene Yehowa wo Nyankopɔn fi Egypt asaase so,+Ná wunnim Onyankopɔn foforo biara ka me ho,Na ogyefo biara nni hɔ sɛ me.+ 5 Bere a wowɔ sare so, asaase a ɛso awo so no, na minim wo.+ 6 Wɔn asaase pa* nti, wodidi mee,+Wɔmee, na wɔn koma yɛɛ ahantan. Ɛno nti, wɔn werɛ fii me.+ 7 Afei mɛba wɔn so sɛ gyata a ne ho yɛ den,+Te sɛ ɔsebɔ a ɔtetɛw kwankyɛn. 8 Mɛtow ahyɛ wɔn so te sɛ osisi a ne mma ayera,Na metu wɔn koko mu tokuru.* Na mɛwe wɔn wɔ hɔ te sɛ gyata;Na wuram aboa bɛtetew wɔn mu pasapasa. 9 O Israel, ɛbɛsɛe wo,Efisɛ woasɔre atia me, me a meyɛ wo boafo no. 10 Afei wo hene no wɔ he? Ma onnye wo wɔ wo nkurow nyinaa mu ɛ.+Na wo mpanyimfo* a wokaa wɔn ho asɛm sɛ,‘Ma me ɔhene ne abirɛmpɔn’ no wɔ he?+ 11 M’abufuw mu na memaa mo ɔhene,+Na m’anibere mu na mɛfa no akɔ.+ 12 Wɔakyekyere Efraim amumɔyɛ;Wɔakora ne bɔne so. 13 Ɔbɛte yaw te sɛ ɔbea a ɔrewo. Nanso ɔyɛ ɔba a onnim nyansa;Sɛ bere so sɛ wɔwo no a, ɔremma. 14 Megye wɔn afi Ɔdamoa* nsam;Meyi wɔn afi owu mu.+ Owu, ade a wode wowɔ no wɔ he?+ Ɔdamoa, nea wode sɛe ade no wɔ he?+ Mmɔborɔhunu bɛyera afi m’anim. 15 Sɛ ɔsow aba te sɛ demmire* mpo a,Apuei mframa, Yehowa mframa, bɛba.Efi sare so reba, na ɛbɛma n’abura mu nsu ayow, na n’asuti betwa. Ɔno na ɔbɛfa n’agyapade a ɛsom bo a ɔde asie nyinaa.+ 16 Wobebu Samaria fɔ,+ efisɛ wasɔre atia ne Nyankopɔn.+ Wɔde sekan bekunkum wɔn.+Wɔde wɔn mma bɛhwehwe hɔ apɛtɛw wɔn,Na wɔbɛpaapae wɔn mmea a wɔnyem mu.”\n^ Anaa “ɔwɔ tumi.”\n^ Anaa “mmoa adidibea frɔmfrɔm.”\n^ Nt., “mɛtetew nea edura wɔn koma ho no mu.”\n^ Nt., “w’atemmufo.”


Akan Kaseɛbɔ: GHAMRO Kuo kyerɛsɛ Rex Oman mfa n'akonwan nto hɔ > News Times GH\nAkan Kaseɛbɔ: GHAMRO Kuo kyerɛsɛ Rex Oman mfa n’akonwan nto hɔ\nAsante mantam GHAMRO mpaninfoɔ\nAdwomtofoɔ ɛwɔ Asante mantam a wɔ dɔm ekuo a wɔfrɛ ‘Ghana Music Rights Organization’ a wɔtwa no tia sɛ, GHAMRO no kyerɛmu sɛ, Owura Rex Oman a wɔyɛ wɔn anodifoɔ (President) no ɛmfa n’akonwa ɛnto hɔ, ɛsane ne nhyehyeɛ bɔne ne sika die basabasa nti.\nAdwomtofoɔ yi de nsɛm yi too dwa wɔ aberɛ a wɔne nsɛmtwerɛfoɔ dii nhyeamuu wɔ Kumasi Amammerɛ fie(cultural center)\nWɔkyerɛɛ mu kyerɛɛ Newstimesgh.com Akan Kaseɛbɔ sɛ, Owua Rex Oman afa kwati kwan so adi wɔn sika (royalties) a nka ɛwɔ sɛ wɔn nsa ka.\nAdwomtofoɔ no kyerɛ mu sɛ ɛfiri abere a Rex Oman bɛtenaa akonwa no soɔ no, sika titiri a wɔn nom bi nsa taaka paa yɛ Ghana sika GHC50 kɔpem GHC150.\nNkrofokuo yi kyerɛ mu biom sɛ abere a na Rex Oman ɛnya mmaeɛ no na wɔn nsa tumi sika a ɛsombo bɛyɛ GHC1,500 ne akyire, dea w’anya koraa nono.\nNanso ɛfrisɛ Owura no bɛtenaa GHAMRO akonwa no so no noɔma asesa koraa ama fom ara na Rex Oman refom wɔn sika no. Wei de ɔhaw ne ahokyerɛ kɛseɛ paa na aba wɔn so.\nNe sɛe nti, nkrɔfokuo yi a Owura Piesie Sarfo, Nana Tabiri ne mpaninfoɔ ahodoɔ di wɔn anim no kyerɛsɛ, wɔn nom ma Rex Oman abosomee mienu sɛ ɔntu ne ho adeɛ so, na sɛ amma saa wɔn nom bɛ yɛ ɔyɛkyerɛ kɛseɛ paa de wɔn pɛ atu no ɛfiri akonwa no so.\nƐwɔ GHAMRO nhyehyeɛ mu sɛ abosome nsia biara, ɔwɔ sɛ ɔdwomto nii biara nsa ka ne dwomtoɔ ho sika(royalties)\nNa ɛno na adwomtofoɔ yi kyerɛsɛ sika a Rex Oman de ma wɔn no sua koraa ne saa nti no, wɔn nom susu sɛ Owura Rex Oman de akonwa no to hɔ a, ɛboboa ama GHAMRO afa ne ntomapa afra na ɛbɛboa ama adwomtofoɔ yiedie nso akɔ nkan.\nƆtwerɛfoɔ: Bonodehyeɛ Piesie Kwabena Marfo


1 Mose 23 ASCB – Genesis 23 KJV | Biblica\n1 Mose 23 ASCB – Genesis 23 KJV\n1Sara dii mfeɛ ɔha aduonu nson. 2Ɔwuu wɔ Kiriat-Arba a ɛno ara ne Hebron a ɛwɔ Kanaan asase so. Abraham kɔgyam ne yere Sara, suu no wɔ hɔ.\n3Abraham gyaa ne yere Sara amu no hɔ, kɔɔ Hetifoɔ mpanimfoɔ nkyɛn, kɔsrɛɛ wɔn sɛ, 4“Meyɛ ɔhɔhoɔ ne mamfrani a mete mo mu. Mesrɛ mo, montɔn mo asase yi bi mma me, na mensie me yere wɔ so.”\n5Hetifoɔ no buaa Abraham sɛ, 6“Owura, yɛsrɛ wo, tie asɛm a yɛrebɛka yi. Woyɛ Onyankopɔn ɔsomfoɔ kɛseɛ wɔ yɛn mu. Yɛn boda biara a ɛsɔ wʼani a wopɛ sɛ wosie wo yere wɔ hɔ no, yɛma wo ho kwan, kɔsie no. Yɛn mu biara remfa ne boda nkame wo.”\n7Ɛhɔ ara, Abraham sɔre bɔɔ ne mu ase wɔ Hetifoɔ no anim, 8ka kyerɛɛ wɔn sɛ, “Sɛ moapene so sɛ mensie mʼamu no wɔ ha deɛ a, mepa mo kyɛw, monsrɛ Efron a ɔyɛ Sohar babarima no mma me, 9na ɔntɔn Makpela ɔboda a ɛwɔ nʼafuo ano no mma me. Monka nkyerɛ no na ɔntɔn no sɛdeɛ ne boɔ die pɛpɛɛpɛ mma me, na mede hɔ ayɛ me ne mʼabusuafoɔ amusieeɛ.”\n10Saa ɛberɛ no na Hetini Efron a ɔte ne manfoɔ mu no buaa Abraham maa ne nkurɔfoɔ a wɔahyia wɔ kuro no ɛpono ano nyinaa tee sɛ, 11“Dabi, me wura, tie me! Mede afuo no ne ɔboda a ɛwɔ mu no kyɛ wo. Megyina me manfoɔ anim, na mede kyɛ wo. Kɔsie wʼamu no wɔ hɔ.”\n12Bio Abraham de obuo ne anidie bɔɔ ne mu ase wɔ ɔmanfoɔ no anim, 13ka kyerɛɛ Efron maa wɔn a wɔahyia wɔ hɔ no nyinaa tee asɛm a ɔkaeɛ no sɛ, “Mesrɛ mo, ɔmanfoɔ, monyɛ aso mma me. Momma mentua asase no ka. Mompene so mma me, na mennya ɛkwan nkɔsie mʼamu no.”\n14Efron buaa Abraham sɛ, 15“Me wura, tie me! Asase no boɔ yɛ dwetɛ kilogram ɛnan ne fa. Yɛnyɛ nnipa baako anaa? Meregye saa sika yi ayɛ ɛdeɛn? Kɔsie wʼamu no!”\n16Abraham penee Efron asɛm no so. Ɔkarii dwetɛ kilogram ɛnan ne fa a ɛyɛ asase no boɔ de maa Efron. Saa ara na na adwadifoɔ tɔn asase wɔ Hetifoɔ ɔman mu, na Hetifoɔ mpanimfoɔ no dii dwumadie no ho adanseɛ.\n17Enti, wɔde Efron asase a ɛwɔ Makpela a ɛbɛn Mamrɛ, a ɛyɛ afuo no, ɔboda a ɛwɔ mu no, nnua a ɛwɔ afuo no mu ne nʼahyeɛ so nyinaa maa 18Abraham sɛ nʼagyapadeɛ. Yei nyinaa sii wɔ Hetifoɔ no ne wɔn a wɔbaa kuro no ɛpono no ano nyinaa anim. 19Afei, Abraham siee ne yere Sara wɔ ɔboda a ɛwɔ Makpela afuo a ɛbɛn Mamrɛ a ɛno ara ne Hebron a ɛwɔ Kanaan asase so no mu. 20Enti, Hetifoɔ no yɛɛ nhyehyɛeɛ de afuo no ne ɔboda a ɛwɔ mu no maa Abraham sɛ, nʼagyapadeɛ ne nʼamusieeɛ.\nASCB : 1 Mose 23


Adwene a na Aristotle Kura wɔ Okyinnsoromma ne Nsoromma Ho\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Maltese Myanmar Ndebele (Zimbabwe) Norwegian Oromo Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Wolaita Xhosa Yoruba Zulu\nBɛboro mfe 2,300 a atwam ni, Aristotle yɛɛ bi maa nyansahu ne nyansapɛ paa. Nimdeɛ ne nkyerɛkyerɛmu a ɔde too gua no, nnipa pii ani agye ho de abesi nnɛ, na wɔakyerɛ ne nsɛm no bi ase kɔ kasa horow mu ma sukuufo sua ho ade. James MacLachlan yɛ abakɔsɛm ho ɔbenfo na nea ɔkyerɛw faa Aristotle ho ni. “Bɛyɛ mfe 2,000 deɛ, na Aristotle nkyerɛkyerɛ nko ara na na Europafo pii kura mu.” Aristotle nsusuwii no bi mpo gyee ntini wɔ Katolek, Protestant ne Islam nkyerɛkyerɛ mu.\nƆkaa Nneɛma Pii Ho Asɛm\nAristotle kyerɛw nhoma faa mfonini, nsoromma, abɔde a nkwa wom, suban, kasa, mmara, anigyede, amanyɔsɛm, sɛnea nnipa dwen, sɛnea nneɛma keka wɔn ho, anwensɛm, anotew, sɛnea yesusuw nneɛma ho te ase, tumi a ɛtwe ade, ne sɛnea yetumi de yɛn adwene bu nneɛma ho. Ɔsan nso kaa ɔkra ho asɛm nanso na ogye di sɛ ɔkra no tumi wu. Ne nyinaa mu no, nea ɛma ogyee din paa ne nsɛm a ɔka faa abɔde a nkwa wom ne sɛnea yesusuw nneɛma ho te ase ho.\nNá tete Hela abenfo gyina nneɛma a wɔn ani hu, sɛnea yɛyɛ ntotoho, ne sɛnea yesusuw nneɛma ho te ase so na ɛkyerɛkyerɛ wiase a atwa yɛn ho ahyia yi mu. Ná wogye di sɛ wobetumi agyina nokwasɛm ahorow a obiara nnye ho kyim so akyerɛkyerɛ nneɛma foforo a aka mu pɛpɛɛpɛ.\nSaa nsusuwii no boaa wɔn ma wɔtee nneɛma pii ase yiye. Baako ni. Wobehui sɛ abɔde a ɛwɔ soro ne asase so no nni hɔ kɛkɛ, nhyehyɛe da ho. Nanso esiane sɛ na nkyerɛkyerɛmu ne ntease a na wɔwɔ no gyina nneɛma a wɔn ani tumi hu nko ara so nti, ɛde ɔhaw bi bae. Animdefo pii a na Aristotle nso ka ho no kaa nsɛm bi a na ɛnyɛ nokware. Ɛho nhwɛso ni. Ná wogye di sɛ okyinnsoromma ne nsoromma nyinaa di asase ho kyinhyia. Saa bere no, na obiara gye di sɛ asɛm yi yɛ nokware turodoo. Nhoma bi ka sɛ: “Adwene a na Helafo kura wɔ asase ho no, sɛ wudwen ho na wode toto nimdeɛ a na nnipa wɔ ho a, asɛ na ɛto asom.”—The Closing of the Western Mind.\nAsase ho nkyerɛkyerɛmu a ɛnyɛ nokware yi dii akoten paa wɔ abakɔsɛm mu efisɛ Katolek Asɔre no gye toom na wɔboa ma ɛhyetae.\nKatolek Asɔre no Gyee Aristotle Nkyerɛkyerɛ Toom\nTete mmere mu a na Kristosom agye ntini wɔ Europa no, na wogye Aristotle nkyerɛkyerɛ nso tom sɛ ɛyɛ nokware turodoo. Roma Katolek asɔfo, titiriw Thomas Aquinas (bɛyɛ afe 1224-1274)—de Aristotle nsɛm kaa wɔn nhoma a wɔde kyerɛ ade no ho. Enti Aristotle nkyerɛkyerɛ a ɛne sɛ okyinnsoromma ne nsoromma nyinaa di asase ho kyinhyia no bɛyɛɛ Katolekfo nkyerɛkyerɛ. Protestant akannifo bi te sɛ Calvin ne Luther nso gye toom na wɔkaa mpo sɛ ɛyɛ Bible nkyerɛkyerɛ.—Hwɛ adaka a ɛne “ Wodwen Traa Nea Bible no Ka.”\nWogyee Aristotle nkyerɛkyerɛ no bi toom sɛ ɛyɛ nokware turodoo\nNhoma kyerɛwfo Charles Freeman kaa sɛ, “Ɛkame ayɛ sɛ nsɛm bi mu deɛ, ná nsonsonoe biara nni [Aristotle nkyerɛkyerɛ] ne Katolek deɛ mu.” Enti wɔka sɛ Aquinas “bɔɔ” Aristotle “asu” ma ɔbɛyɛɛ Katolekni. Nanso sɛ wohwɛ mu paa deɛ a sɛnea Freeman kyerɛwee no, “Aquinas mmom na ɔbɛyɛɛ Aristotle akyidini.” Na yebetumi mpo aka sɛ ɔkwan bi so no, asɔre no nso yɛɛ biribi saa. Galileo yɛ Italiani. Ná ɔyɛ nsoromma ne akontaabu ho onimdefo. Nanso bere a ɔde nea wahu ho nkyerɛkyerɛmu a ɛkyerɛ sɛ asase no mmom na ɛredi kyinhyia wɔ owia no ho too gua no, wɔde no kɔɔ Roma Asɛnnibea no anim, na wɔhyɛɛ no ma ɔsesaa n’ano. * Nanso Aristotle deɛ, na onim sɛ nyansahu mu nimdeɛ tumi sesa, na biribi a nnɛ wogye tom sɛ ɛyɛ nokware no mpo betumi asesa daakye. Sɛ asɔre no nso huu no saa a, anka eye!\n^ nky. 11 Sɛ wopɛ sɛnea Galileo ne Asɔre no de sii ani ho nsɛm a, hwɛ borɔfo Nyan! a ɛbaa April 22, 2003.\nNá Aristotle ani gye adesua ho, “na na okyinnsoromma ne nsoromma ho asɛm hia no paa.”—Aristotle—A Very Short Introduction.\nNá ogye di sɛ “Obi Titiriw” bi na ɔma abɔde nyinaa keka wɔn ho.\nWɔkyerɛ sɛ Aristotle na ɔde abɔde a nkwa wom ne sɛnea yesusuw nneɛma ho te ase ho adesua bae.\nAristotle na ɔkyerɛɛ aberante bi a ofi Macedonia ade. Saa aberante no ne Alexander Ɔkɛse, obedii aman pii so.\nNnipa a wɔtenaa ase tete no mu pii susuwii sɛ na okyinnsoromma ne nsoromma nyinaa di asase no ho kyinhyia\nWodwen Traa Nea Bible no Ka\nAristotle nkyerɛkyerɛ a ɛne sɛ okyinnsoromma ne nsoromma nyinaa di asase no ho kyinhyia no, asɔfo bi gye toom tete no. Wɔyɛɛ saa efisɛ wodwen traa Bible mu asɛm bi te sɛ Dwom 104: 5. Ɛka sɛ: “[Onyankopɔn de] asase atim ne nnyinaso so; na ɛrenhinhim da biara da.” Ɛha no, ɛnyɛ baabi pɔtee a asase wɔ wɔ okyinnsoromma ne nsoromma nyinaa mu ho asɛm na na Bible kyerɛwfo no reka ho asɛm. Mmom ɛyɛ anwensɛm bi a na ɔde rekyerɛ sɛ Onyankopɔn pɛ ne sɛ asase no bɛtena hɔ daa.—Ɔsɛnkafo 1:4.\nNanso sɛ Bible ka nyansahu ho asɛm a, ɛka no pɛpɛɛpɛ. Wo deɛ ma yɛnhwɛ nhwɛso ahorow yi. Wɔkyerɛwee Hiob 26:7 bɛyɛ mfe 3,500 a atwam ni, na ɛka sɛ Onyankopɔn de “asase asɛn nea hwee nni.” Saa ara nso na Hiob 38:33 nso ka sɛ okyinnsoromma ne nsoromma nyinaa di mmara so.\nText Baabi a wubetumi atwe nneɛma akenkan NYAN! No. 5 2016 | Yesu Tenaa Ase Ampa?


1. Мојсијева 47 NSP – 1 Mose 47 ASCB | Biblica\n1. Мојсијева 47 NSP – 1 Mose 47 ASCB\n1 Mose 47:1-31\n1Yakob mma no bɛduruu Misraim asase so no, Yosef kɔka kyerɛɛ Farao sɛ, “Mʼagya ne me nuanom no de wɔn nnwan ne wɔn anantwie ne wɔn agyapadeɛ nyinaa firi Kanaan asase so aba, na wɔwɔ Gosen asase so”. 2Yosef yii ne nuammarima no mu baanum de wɔn kɔkyeaa Farao.\n3Farao bisaa anuanom no sɛ, “Adwuma bɛn na moyɛ?”\nWɔbuaa no sɛ, “Wo nkoa yɛ nnwanhwɛfoɔ, sɛdeɛ na yɛn agyanom nso yɛ nnwanhwɛfoɔ no.” 4Anuanom no toaa so sɛ, “Yɛaba ha sɛ amamfrafoɔ a yɛrebɛtena ha kakra, ɛfiri sɛ, ɛkɔm no ano yɛ den yie wɔ Kanaan asase so hɔ, na wo nkoa nnwan nnya aduane nni. Enti, yɛresrɛ wo kwan na yɛatena Gosen asase so ha.”\n5Farao ka kyerɛɛ Yosef sɛ, “Wʼagya ne wo nuanom aba wo nkyɛn. 6Misraim asase nyinaa hyɛ wo nsa. Ma wʼagya ne wo nuammarima baabi pa na wɔntena. Ma wɔntena Gosen asase so. Sɛ wonim wɔn mu bi a wɔwɔ mmoayɛn ho nimdeɛ a, ma wɔnhwɛ me nnwan so mma me.”\nYakob Hyira Farao\n7Afei, Yosef kɔfaa nʼagya Yakob de no bɛkyiaa Farao maa Yakob hyiraa no. 8Farao bisaa Yakob sɛ, “Woadi mfeɛ ahe?”\n9Yakob buaa Farao sɛ, “Madi mfeɛ ɔha ne aduasa a ɔhaw ne abɛbrɛsɛ wɔ mu. Mennuru mʼagyanom nkwanna a wɔde tenaa asase so no ho hwee.” 10Na Yakob hyiraa Farao, na ɔfirii nʼanim kɔeɛ.\n11Enti, Yosef bɔɔ nʼagya ne ne nuanom no atenaseɛ wɔ Misraim asase so. Ɔmaa wɔn agyapadeɛ wɔ asase no fa baabi a ɛyɛ pa ara wɔ Rameses mansini mu, sɛdeɛ Farao hyɛeɛ no. 12Yosef maa nʼagya ne ne nuanom no aduane sɛdeɛ wɔn mma dodoɔ te.\n13Na aduane nni hɔ baabiara, ɛfiri sɛ, na ɛkɔm a aba no ano ayɛ den yie. Saa ɛkɔm yi kaa Misraim ne Kanaan asase nyinaa maa emu nnipa ne mfudeɛ twintwameeɛ. 14Yosef prapraa Misraim ne Kanaan asase so sika nyinaa a ɔnya firii aduanetɔn no mu no baa Farao ahemfie. 15Ɛberɛ a nnipa a wɔwɔ Misraim ne Kanaan asase so ho sika nyinaa saeɛ no, Misraim nnipa nyinaa baa Yosef nkyɛn bɛka kyerɛɛ no sɛ, “Yɛn ho sika nyinaa asa, enti ma yɛn aduane nni! Adɛn enti na ɛsɛ sɛ yɛwuwu?”\n16Yosef buaa wɔn sɛ, “Sɛ mo sika asa deɛ a, momfa mo nnwan ne mo anantwie mmra mmɛgye aduane.” 17Enti, wɔde wɔn mmoa no brɛɛ Yosef. Mmoa a wɔde wɔn bɛsesaa aduane no yɛ apɔnkɔ, nnwan, mpɔnkye, anantwie ne mfunumu. Saa afe no mu no, wɔde wɔn mmoa nyinaa bɛsesaa aduane.\n18Afe akyiri no, Misraimfoɔ no nyinaa baa Yosef nkyɛn bɛkaa sɛ, “Yɛrentumi mfa biribiara nhinta yɛn wura. Yɛn ho sika nyinaa asa, na yɛn anantwie nso yɛ wo dea. Biribiara bio nni hɔ a yɛbɛtumi de abrɛ wo, yɛn wura, sɛ yɛn nnipadua ne yɛn nsase nko. 19Adɛn enti na ɛsɛ sɛ yɛhwere yɛn nkwa ne yɛn nsase wɔ wʼanim! Afei, ma yɛmfa yɛn nnipadua ne yɛn nsase nyinaa mmɛsesa aduane. Yɛde yɛn ho ne yɛn nsase nyinaa bɛkɔ nkoasom mu. Ma yɛn aburoo, na ɛkɔm ankum yɛn, amma asase no nso anna mpan.”\n20Enti, Yosef tɔɔ Misraim nsase nyinaa maa Farao. Esiane ɛkɔm no ano den enti, Misraimfoɔ no tɔn wɔn nsase no nyinaa. Ɛyɛɛ saa maa nsase no nyinaa bɛdii Farao nsam. 21Ɛfiri Misraim tire kɔsi tire, Yosef de mu nnipa nyinaa bɛyɛɛ ne nkoa. 22Asɔfoɔ nko ara nsase na wantɔ, ɛfiri sɛ, asɔfoɔ no deɛ, na Farao atwa anoduane bi de ama wɔn. Ne saa enti na wɔn deɛ, wɔantɔn wɔn nsase no.\n23Yosef ka kyerɛɛ nnipa no sɛ, “Afei a matɔ mo ne nsase de ama Farao yi, mo nso, monnye aburoo nkɔdua. 24Na sɛ aburoo no yɛ yie, na motwa a, momfa nkyɛmu enum mu baako mmrɛ Farao. Na nkyɛmu enum mu ɛnan a ɛbɛka no, mo ne mo fiefoɔ ne mo mma nni bi, na monnya bi nso a mobɛdua.”\n25Wɔkaa sɛ, “Anokwa, woagye yɛn nkwa. Ka kyerɛ yɛn wura Farao sɛ, ɔnnye yɛn ntom, na yɛnyɛ nkoa.”\n26Ɛnam saa asɛm yi so maa mmara a Yosef hyɛeɛ sɛ, wɔmfa asase no so nnɔbaeɛ nyinaa mu nkyɛmu enum mu baako mma Farao no da so wɔ hɔ bɛsi ɛnnɛ. Asɔfoɔ no nsase nko ara na ankɔdi Farao nsam.\nYosef Hyɛ Nʼagya Bɔ\n27Israelfoɔ no bɔɔ atenaseɛ wɔ Gosen mansini a ɛwɔ Misraim asase so no so. Wɔnyaa agyapadeɛ wɔ hɔ, na wɔn ase nso dɔree yie.\n28Yakob tenaa Misraim mfeɛ dunson. Ɔdii mfirinhyia ɔha ne aduanan nson ansa na ɔrewu. 29Ɛduruu sɛ Yakob rebɛwuo no, ɔfrɛɛ ne ba Yosef, ka kyerɛɛ no sɛ, “Me ba, sɛ wodɔ me deɛ a, ka ntam di nse sɛ, wobɛyɛ me adɔeɛ, adi me nokorɛ. Sɛ mewu a, nsie me wɔ Misraim ha. 30Sɛ mewu a, momfa me mfiri Misraim ha, nkɔsie me wɔ baabi a wɔsiee me mpanimfoɔ no.”\nYosef hyɛɛ bɔ sɛ, “Mɛdi asɛm a woaka no so.”\n31Yakob kaa bio sɛ, “Ka ntam kyerɛ me.” Yosef kaa ntam no, na Israel nso butuu ne poma so sɔree Onyankopɔn.\nASCB : 1 Mose 47


Marek 12 SNC - Marko 12 ASCB\nBobeturo Mu Akuafoɔ Bi\n1Yesu nam mmɛbuo so kyerɛɛ nnipa no sɛ: “Ɛda bi, okuafoɔ bi yɛɛ bobefuo, gyee ban faa ho, na ɔtuu amena bi a wɔkyi bobe mu nsuo wɔ mu, na ɔsii ɔwɛn aban wɔ mu. Afei, ɔde afuo no gyaa akuafoɔ bi, na ɔtuu ɛkwan. 2Ɛduruu ɛberɛ a bobe no bereeɛ a ɛsɛ sɛ wɔte no, ɔsomaa ne ho onipa bi sɛ ɔnkɔgye ne kyɛfa mmrɛ no. 3Nanso, akuafoɔ no boroo no, ma ɔde ne nsapan sane kɔeɛ. 4Okuafoɔ no sane somaa onipa foforɔ kɔɔ wɔn nkyɛn, na ɔno nso, wɔboroo no, pirapiraa no sene deɛ ɔdi ɛkan no. 5Onipa a ɔsomaa no bio no deɛ, wɔkumm no. Afoforɔ a akyire no wɔkɔeɛ no nso, wɔhwee ebinom, na wɔkumm ebinom nso.\n6“Nanso, na aka ɔbaako a ɔyɛ ne ba a ɔdɔ no. Ɔsomaa ɔno nso kɔɔ wɔn nkyɛn, susuu sɛ wɔbɛfɛre no de anidie ama no.\n7“Nanso, ɛberɛ a akuafoɔ no hunuu no sɛ ɔreba no, wɔkaa sɛ, ‘Ɔdedifoɔ no na ɔreba no. Momma yɛnkum no, na agyapadeɛ no ayɛ yɛn dea!’ 8Wɔkyeree no, kumm no, twee no firii bobe turom hɔ kɔtoo no twenee baabi.\n9“Mogye di sɛ, sɛ afu wura no ba a ɛdeɛn na ɔbɛyɛ akuafoɔ no? Ɔbɛba abɛkum wɔn, na ɔde afuo no ama nnipa foforɔ. 10Monnkanee yei wɔ Atwerɛsɛm no mu pɛn sɛ:\nɛno ara na abɛyɛ ɛdan no ntweaso tiboɔ;\n11Awurade na wayɛ yei,\nna ɛyɛ nwanwa wɔ yɛn ani so?’ ”\n12Na ɛsiane saa bɛ a ɔbuiɛ no enti, Yudafoɔ mpanin no pɛɛ sɛ wɔkyere no, ɛfiri sɛ, wohunuu sɛ wɔn ho asɛm na ɔreka no a ɛkyerɛ sɛ, wɔne saa akuafoɔ atirimuɔdenfoɔ no. Nanso na wɔsuro dɔm no. Yei ma wɔgyaee no, na wɔfirii hɔ kɔeɛ.\n13Wɔsomaa Farisifoɔ ne Herodefoɔ bi baa Yesu nkyɛn sɛ wɔne no mmɛkasa, na wɔnam nʼanom asɛm so anya no akyere no. 14Wɔbisaa no sɛ, “Ɔkyerɛkyerɛfoɔ, yɛnim sɛ woyɛ ɔnokwafoɔ a, wotaa ka nokorɛ. Deɛ onipa ka no ntumi nnane wʼadwene. Afei, wokyerɛkyerɛ nnipa Onyankopɔn akwan. Yɛpɛ sɛ yɛbisa wo sɛ, ɛyɛ sɛ wɔyi toɔ ma Roma Hempɔn Kaesare12.14 Na ɛyɛ asɛdeɛ sɛ ɔmanfoɔ tua toɔ ma Romahene. Na togyeɛ nsɔ ani koraa enti Yudafoɔ no bi ampɛ sɛ wɔbɛtua, ɛfiri sɛ, na wɔgye di sɛ ɛtoɔ no tua no na ɛnyɛ Roma den ma wɔdi ɔman no so. anaa ɛnyɛ?”\n15Yesu hunuu wɔn adwemmɔne no kaa sɛ, “Adɛn enti na mosɔ me hwɛ, momfa sika a wɔde yi toɔ no bi nkyerɛ me, na mɛma mo mmuaeɛ.” 16Wɔde maa no, ɔbisaa wɔn sɛ, “Hwan mfoni ne atwerɛ na ɛwɔ so?”\nWɔbuaa sɛ, “Kaesare deɛ.”\n17Yesu ka kyerɛɛ wɔn sɛ, “Ɛnneɛ momfa Kaesare deɛ mma no, na momfa Onyankopɔn deɛ mma Onyankopɔn!”\nNe mmuaeɛ no maa wɔn ho dwirii wɔn.\n18Afei, Sadukifoɔ a wɔka sɛ owusɔreɛ nni hɔ no, baa ne nkyɛn bɛbisaa no sɛ, 19“Ɔkyerɛkyerɛfoɔ, Mose yɛɛ mmara maa yɛn sɛ, sɛ ɔbarima bi anwo na ɔwu a, ne nuabarima mfa ne yere no kunabaa na ɔne no nwo mma mma owufoɔ no. 20Anuanom baason bi tenaa ase. Deɛ ɔdi ɛkan no waree yere, na ɔne no anwo na ɔwuiɛ. 21Na deɛ ɔtɔ so mmienu no nso waree okunafoɔ no, na ɔno nso, ankyɛre na ɔwuiɛ a ɔne no anwo. Na deɛ ɔtɔ so mmiɛnsa no nso waree no a, ɔne no anwo na ɔwuiɛ. 22Yei kɔɔ so kɔsii sɛ, anuanom yi nyinaa waree ɔbaa no, na ɔbaa no nso wuiɛ. 23Deɛ yɛpɛ sɛ yɛhunu ne sɛ, owusɔreɛ no mu, sɛ wɔnya sɔre a, wɔn mu hwan na ɔbaa no bɛyɛ ne yere?”\n24Yesu buaa wɔn sɛ, “Mo mfomsoɔ a moyɛ no firi nim a monnim Atwerɛsɛm no, ne Onyankopɔn tumi a ɔwɔ. 25Sɛ anuanom baason yi ne ɔbaa no sɔre firi awufoɔ mu a, wɔrenware; wɔbɛyɛ sɛ abɔfoɔ a wɔwɔ ɔsoro no. 26Afei, ɛfa awufoɔ owusɔreɛ no ho no nso, monnkanee Mose nwoma no mu asɛm a ɛfa Mose ne wira a na ɛrehyeɛ no ho da? Onyankopɔn ka kyerɛɛ Mose sɛ, ‘Mene Abraham Onyankopɔn, Isak Onyankopɔn ne Yakob Onyankopɔn.’ 27Na Onyankopɔn reka akyerɛ Mose sɛ, ɛwom sɛ, saa nnipa yi awuwu mfeɛ pii a atwam no deɛ, nanso wɔte ase. Anyɛ saa a anka ɔrenka sɛ ɔyɛ ateasefoɔ Onyankopɔn, na ɔnyɛ awufoɔ Onyankopɔn. Moayɛ mfomsoɔ kɛseɛ.”\n28Atwerɛsɛm no akyerɛkyerɛfoɔ no mu baako a ɔgyina hɔ retie no no hunuu sɛ, wabua wɔn sɛdeɛ ɛfata no, ɔbisaa no sɛ, “Mose mmaransɛm no mu deɛ ɛwɔ he na ɛkyɛn ne nyinaa?”\n29Yesu buaa no sɛ, “Deɛ ɛkyɛn ne nyinaa ne deɛ ɛka sɛ, ‘Israel, tie! Awurade, yɛn Onyankopɔn, yɛ Awurade korɔ; 30na dɔ Awurade wo Onyankopɔn firi wʼakoma ne wo kra ne wʼadwene ne wʼahoɔden nyinaa mu,’ no. 31Na deɛ ɛtɔ so mmienu no ne: ‘Dɔ wo yɔnko sɛ wo ho.’ Mmaransɛm bi nni hɔ a ɛkyɛn eyinom.”\n32Atwerɛsɛm no ɔkyerɛkyerɛfoɔ no buaa no sɛ, “Owura, woaka nokorɛ sɛ, Onyankopɔn baako pɛ na ɔwɔ hɔ, na obi foforɔ nka ne ho, 33na menim nso sɛ, sɛ mɛdɔ no afiri mʼakoma ne mʼadwene ne mʼahoɔden nyinaa mu, na mɛdɔ me yɔnko sɛ me ho no, sene afɔdeɛ biara a wɔbɔ.”\n34Yesu hunuu sɛ wabua asɛm no nyansa mu no, ɔka kyerɛɛ no sɛ, “Wo ne Onyankopɔn Ahennie ntam ɛkwan nware.” Na saa asɛm yi akyi, obi antumi ammisa no asɛm biara bio.\n35Ɛberɛ bi a Yesu rekyerɛkyerɛ wɔ asɔredan mu no, ɔbisaa nnipa no sɛ, “Adɛn na Atwerɛsɛm no akyerɛkyerɛfoɔ no ka sɛ, ɛsɛ sɛ Agyenkwa no yɛ Ɔhene Dawid ba? 36Ɛfiri sɛ Dawid ankasa nam Honhom Kronkron mu kaa sɛ,\n“ ‘Awurade ka kyerɛɛ me wura sɛ:\n“Tena me nifa so\nkɔsi sɛ mede wʼatamfoɔ\nbɛyɛ wo nan ntiasoɔ.” ’\n37Sɛ Dawid frɛ no ‘Awurade’ a, ɛbɛyɛ dɛn na watumi ayɛ ne ba?”\nƐkwan a ɔfaa so kasaeɛ no maa nnipa no de anigyeɛ tiee no.\nAtwerɛfoɔ No Kɔkɔbɔ\n38Ɛberɛ bi a nnipakuo bi de anigyeɛ retie Yesu no, ɔka kyerɛɛ wɔn sɛ, “Monhwɛ mo ho yie wɔ Atwerɛsɛm no akyerɛkyerɛfoɔ ho! Wɔhyɛ ntadeɛ akɛseɛ sɛ asikafoɔ na sɛ wɔnam badwa mu a, wɔpɛ sɛ obiara a ɔhyia wɔn no de obuo kyea wɔn. 39Sɛ wɔkɔ hyiadan mu a, wɔtenatena mpanin adwa so, na sɛ wɔkɔ adidie ase a, wɔtena mpanin tenabea. 40Wɔbɔ mpaeɛ hunu atentene kyerɛ nnipa sɛ wɔresom Onyankopɔn, nanso wɔsisi akunafoɔ. Yei enti wɔbɛnya asotwe a emu yɛ duru.”\nƆbaa Kunafoɔ Hiani Bi\n41Ɛda bi a Yesu kɔɔ asɔredan mu no, ɔkɔtenaa afɔrebɔ adaka a ɛsi hɔ no anim hwɛɛ sɛdeɛ nkurɔfoɔ no de sika regu adaka no mu. Asikafoɔ no de sika a ɛdɔɔso guu mu. 42Ɔbaa kunafoɔ hiani bi nso baeɛ na ɔde sika nketewa mmienu bɛguu mu.\n43Ɔfrɛɛ nʼasuafoɔ no baa ne nkyɛn ka kyerɛɛ wɔn sɛ, “Saa ɔbaa kunafoɔ hiani yi afɔdeɛ a ɔbɔeɛ no som bo sene afɔdeɛ akɛseakɛseɛ a asikafoɔ no bɛbɔeɛ no nyinaa. 44Na wɔn nyinaa firi deɛ wɔanya ama abu wɔn so no mu na wɔyiyii bi de baeɛ, na ɔbaa yi deɛ, ɔfiri ne hia mu de deɛ ɔwɔ nyinaa na abɛgu mu no.”\nASCB : Marko 12


Dɛn na Bible Ka Wɔ Awaregyae ne Ntetewmu Ho? | Onyankopɔn Dɔ\nKENKAN WƆ Acholi Afrikaans Albanian Altai American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cakchiquel (Central) Cambodian Catalan Cebuano Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Drehu Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kachin Kannada Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexican Sign Language Mixe (North Central) Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nNea Bible Ka Wɔ Awaregyae ne Ntetewmu Ho\nYehowa hwɛ kwan sɛ wɔn a wɔaware no bedi wɔn ho nokware sɛnea aware ntam a wɔkae no kyerɛ. Bere a Yehowa reka ɔbarima ne ɔbea a wodi kan no abom sɛ awarefo no, ɔkae sɛ: ‘Ɔbarima de ne ho bɛkɔ akɔfam ne yere ho na wɔayɛ ɔhonam koro.’ Akyiri yi Yesu Kristo tĩĩ asɛm yi mu na ɔsan de kaa ho sɛ: “Enti nea Onyankopɔn aka abom no, mma onipa biara nntetew mu.” (Genesis 2:24; Mateo 19:3-6) Enti Yehowa ne Yesu bu aware sɛ ade a ɛsɛ sɛ ɛtena hɔ daa kosi sɛ baako bewu. (1 Korintofo 7:39) Esiane sɛ aware yɛ kronkron nti, ɛsɛ sɛ yebu awaregu aniberesɛm. Nokwarem no, Yehowa kyi awaregu a ennyina Kyerɛwnsɛm so.—Malaki 2:15, 16.\nDɛn na Kyerɛwnsɛm ka sɛ obi betumi agyina so agyae aware? Yehowa kyi awaresɛe ne aguamammɔ anaa nna mu ɔbrasɛe. (Genesis 39:9; 2 Samuel 11:26, 27; Dwom 51:4) Nokwarem no, Yehowa bu aguamammɔ sɛ akyide araa ma ɛno ne ade a ɔma kwan sɛ obi betumi agyina so agyae aware. (Sɛ wopɛ sɛ wuhu nea aguamammɔ kyerɛ a, hwɛ nhoma yi Ti 9, nkyekyɛm 7; wɔakyerɛkyerɛ aguamammɔ mu wɔ hɔ.) Sɛ obi sɛe aware a, Yehowa ma kwan sɛ ne hokafo betumi akɔ so aware no anaasɛ obegyae no. (Mateo 19:9) Enti sɛ ɔhokafo a ne ho nni asɛm no ka sɛ obegyae aware a, ɔntoo Yehowa mmara. Nanso Kristofo asafo no deɛ, ɛrenhyɛ obiara nkuran sɛ onnyae aware. Nokwarem no, tebea horow bi bɛma ɔhokafo a ne ho nni asɛm no akɔ so aware nea wayɛ bɔne no, titiriw sɛ wanu ne ho ampa a. Nanso ne nyinaa mu no, wɔn a Kyerɛwnsɛm ma wɔn kwan sɛ wotumi gyae aware no ankasa na ɛsɛ sɛ wosi ho gyinae, na nea ebefi mu aba biara no, ɛsɛ sɛ wɔpene so.—Galatifo 6:5.\nƐtɔ da bi a, nsɛm a emu yɛ den bi betumi asɔre ma Kristoni bi asi gyinae sɛ ɔne ne hokafo bɛtetew mu anaasɛ obegyae no, bere mpo a ɔmmɔɔ aguaman. Tebea a ɛte saa mu no, Bible no kyerɛ sɛ nea ɔpɛ sɛ ɔtetew aware no mu no ‘nnware, anyɛ saa a ɛsɛ sɛ wɔkɔbom bio.’ (1 Korintofo 7:11) Kristoni a ɔte saa nni hokwan sɛ ɔne obi foforo yɛ aware nhyehyɛe. (Mateo 5:32) Momma yɛnhwɛ nsɛm a emu yɛ den a ebinom agyina so atetew aware mu no bi.\nBere a obi hyɛ da sɛ ɔrenhwɛ n’abusua. Abusua bi betumi adi hia buruburoo ma asetenam nneɛma a wohia abɔ wɔn, efisɛ okunu no ahyɛ da sɛ ɔrenhwɛ abusua no, ɛwom sɛ obetumi ayɛ saa deɛ. Bible no ka sɛ: “Sɛ obi nhwɛ n’ankasa . . . ne fiefo a, wapa gyidi no, na ɔyɛ onipa bɔne sen nea onnye nni mpo.” (1 Timoteo 5:8) Sɛ ɔbarima a ɔte saa ansesa n’akwan a, ebia ɔyere no besi gyinae sɛ ɔne ne mmofra no yiyedi nti, ɔbɛtetew aware no mu wɔ mmara kwan so. Nokwarem no, sɛ ɔyere bi kɔbɔ ne kunu sobo kyerɛ Kristofo mpanyimfo no sɛ ɔnhwɛ n’abusua a, ɛsɛ sɛ mpanyimfo no susuw ho yiye. Sɛ obi hyɛ da po sɛ ɔbɛhwɛ n’abusua a, wobetumi atu no afi asafo no mu.\nBere a obi yɛ ne hokafo ayayade. Obi betumi ayɛ ne hokafo ayayade ma ebia ɛde n’akwahosan anaa ne nkwa mpo ato asiane mu. Sɛ nea ɔreyɛ ne hokafo ayayade saa no yɛ Kristoni a, ɛsɛ sɛ asafo mu mpanyimfo hwehwɛ asɛm no mu. Wobetumi atu obi a ɔwɔ bobɔne anaa ɔboro ne hokafo afi asafo no mu.—Galatifo 5:19-21.\nBere a obi som da asiane mu. Obi hokafo betumi afa ɔkwan biara so ma ayɛ den ama no sɛ ɔbɛsom Onyankopɔn anaasɛ ɔbɛhyɛ no sɛ ɔnto Onyankopɔn mmara mpo wɔ ɔkwan bi so. Sɛ ɛba saa a, ebia nea ne hokafo resiw ne som kwan no besi gyinae sɛ, sɛ ntetewmu na ɛbɛma ‘watie Onyankopɔn sɛ sodifo mmom asen nnipa’ a, ɛnde ɔbɛtetew mu.—Asomafo Nnwuma 5:29.\nSɛ nsɛm a emu yɛ den a yɛasusuw ho yi mu biara sɔre a, ɛnsɛ sɛ obiara hyɛ nea ne ho nni asɛm no sɛ ɔntetew mu anaa ɔnkɔ so ne ne hokafo no ntena. Kristofo a wɔn ho akokwaw ne mpanyimfo betumi de Bible mu afotu aboa no, nanso wɔrentumi nhu nea ɛrekɔ so wɔ okunu ne ɔyere no ntam nyinaa. Yehowa nkutoo na obetumi ahu. Nokwarem no, sɛ Kristoni a ɔyɛ ɔyere gugu n’aware nsɛm mu dodo sɛnea obenya kwan afi ne kunu nkyɛn a, eyi renkyerɛ nidi mma Onyankopɔn anaa aware nhyehyɛe no; saa ara nso na ɛte wɔ okunu no fam. Sɛ obi twa nkontompo de hwehwɛ ntetewmu, na ɔbɔ mmɔden sɛ ɔde emu nokwasɛm besie a, Yehowa nim. Nokwarem no, “nneɛma nyinaa ho da hɔ, na ɛso abue pefee, nea yɛne no wɔ akontaabu no anim.” (Hebrifo 4:13) Nanso sɛ tebea no yɛ aniberesɛm na ɛtena hɔ kyɛ na sɛ Kristoni bi te nka sɛ nea ɛsɛ sɛ ɔyɛ ara ne sɛ ɔtetew mu a, ɛnsɛ sɛ obiara kasa tia no. Ne nyinaa mu no, “yɛn nyinaa begyina Onyankopɔn atemmu agua no anim.”—Romafo 14:10-12.\nText Baabi a wubetumi atwe nneɛma akenkan “Momfa Mo Ho Nsie Onyankopɔn Dɔ Mu”\nWobɛyɛ Dɛn Aboa Kristofo a Wɔn Aware Agu?\nMma Awaregyae Mmmɔ Wo Asesa


2 Korintofo 13 | Intanɛt So Bible| Wiase Foforɔ Nkyerɛaseɛ\n13 Ne mprɛnsa so+ ni a merebɛba mo nkyɛn. “Asɛm biara nnyina adansefo baanu anaa baasa anom asɛm so.”+ 2 Maka dedaw, na ɛte sɛ nea mewɔ mo nkyɛn ne mprenu so, nanso minni hɔ seesei, na meredi kan aka akyerɛ wɔn a wɔayɛ bɔne ne wɔn a aka no nyinaa sɛ sɛ meba bio a, merenhu mmɔbɔ,+ 3 efisɛ morehwehwɛ adanse a ɛkyerɛ sɛ Kristo kasa fa me so,+ Kristo a ɔnyɛ mmerɛw wɔ mo fam, na mmom ɔwɔ tumi mo mu no. 4 Ampa, efi mmerɛwyɛ+ mu na wɔbɔɔ no asɛndua mu+ de, nanso Onyankopɔn tumi+ nti ɔte ase.+ Ɛyɛ ampa nso sɛ yɛne no yɛ mmerɛw de, nanso Onyankopɔn tumi a ɔda no adi ma mo nti, yɛne no bɛtena ase.+ 5 Monkɔ so ara nsɔ nhwɛ sɛ mowɔ gyidi no mu anaa, monkɔ so mpɛɛpɛɛ mo mu nhwɛ.+ Anaasɛ munnye ntom sɛ Yesu Kristo wɔ mo mu anaa?+ Gye sɛ ebia momfata de. 6 M’ani da so ankasa sɛ mubehu sɛ yɛnyɛ nnipa a wɔmfata. 7 Afei yɛbɔ Onyankopɔn mpae+ na moanyɛ bɔne biara, ɛnyɛ sɛ ɛbɛkyerɛ sɛ yɛfata, na mmom sɛnea ɛbɛyɛ na moayɛ adepa, na yɛn de, yɛayɛ sɛ nea yɛmfata. 8 Na yɛrentumi nyɛ hwee ntia nokware no, gye sɛ yɛyɛ ma nokware no.+ 9 Bere biara a yɛbɛyɛ mmerɛw na moayɛ den no,+ yɛn ani gye ankasa; na eyi ho na yɛrebɔ mpae,+ sɛ wɔbɛkɔ so asiesie mo yiye. 10 Eyi nti na minni mo nkyɛn yi merekyerɛw eyinom abrɛ mo, na sɛ meba a, me ne mo anni no denneennen+ sɛnea tumi a Awurade de ama me sɛ memfa nhyɛ den+ na memmfa mmmu abam no te. 11 Nea aka no, anuanom, monkɔ so nni ahurusi mma wonsiesie mo yiye, nnya awerɛkyekye,+ nnya adwenkoro,+ ntena asomdwoe mu;+ na ɔdɔ ne asomdwoe Nyankopɔn+ no ne mo bɛtena. 12 Momfa mfewano kronkron nkyiakyia mo ho.+ 13 Akronkronfo no nyinaa kyiakyia mo. 14 Yɛn Awurade Yesu Kristo adom ne Onyankopɔn dɔ nka mo nyinaa na munnya honhom kronkron mu kyɛfa.+\n2 Korintofo 13


5 Mose 28:1-6\nNa sɛ motie Awurade, mo Onyankopɔn, na modi mmara a mede rema mo ɛnnɛ yi so a, Awurade, mo Onyankopɔn, bɛpagya mo asene aman a wɔwɔ ewiase nyinaa. Sɛ motie Awurade, mo Onyankopɔn a, mobɛnya saa nhyira yi nyinaa:\nWɔbɛhyira mo wɔ mo nkuro ne mo ɔman mu.\nWɔde mma bebree ne nsase bereɛ bɛhyira mo. Wɔde anantwie ne nnwan a wɔn ase dɔre bɛhyira mo.\nWɔde nnuaba nkɛntɛn ma ma, ne mmɔre kodoɔ a burodo ahyɛ so ma bɛhyira mo.\nWɔbɛhyira mo wɔ baabiara a mobɛkɔ, mo fieba mu ne mo adifire mu.


Yehowa atemmu da no abɛn (1-18)\nYehowa da no de mmirikatɛntɛ reba (14)\nDwetɛ ne sika kɔkɔɔ rentumi nnye nkwa (18)\n1 Yehowa asɛm baa Sefania* a ɔyɛ Kusi ba Gedalia ba Amaria ba Hesekia ba no nkyɛn. Ɛbaa ne nkyɛn wɔ Amon ba+ Yosia+ a ɔyɛ Yuda hene no bere so. Asɛm no ni: 2 “Mɛpra biribiara afi asaase so akɔ; ɛrenka hwee wɔ so,” Yehowa asɛm ni.+ 3 “Mɛpra onipa ne aboa akɔ. Mɛpra wim nnomaa ne po mu mpataa,+Ne hintidua*+ ne abɔnefo nyinaa akɔ.Na mɛpra nnipa afi asaase so,” Yehowa asɛm ni. 4 “Mɛteɛ me nsa wɔ Yuda so,Ne Yerusalemfo nyinaa so,Na mɛpra Baal ho biribiara afi ha,+Na wɔrenkae akɔmfo* ne asɔfo no din bio.+ 5 Mɛpra wɔn a wɔkɔ adan atifi kɔkotow ɔsoro asafo no akɔ.+Na wɔn a wɔkotow Yehowa na wɔka no ntam,+A wotwa wɔn ho ka Malkam ntam no,+ mɛpra wɔn akɔ; 6 Mɛpra wɔn a wɔatwe wɔn ho afi Yehowa ho no akɔ,+Ne wɔn a wɔnhwehwɛ Yehowa, ne wɔn a wɔnhwehwɛ n’akwankyerɛ nyinaa.”+ 7 Monyɛ komm wɔ Awurade Tumfo Yehowa anim, efisɛ Yehowa da no abɛn.+ Yehowa asiesie afɔre, na watew wɔn a wafrɛ wɔn no ho. 8 “Sɛ da a Yehowa bɛbɔ afɔre no du a, mɛtwe adehye aso,Na matwe ahemfo mma+ ne wɔn a wɔhyɛ ahɔho ntaade nyinaa aso. 9 Saa da no, mɛtwe obiara a ɔforo bamma* aso,Na matwe wɔn a wɔde basabasayɛ ne nnaadaasɛm hyɛ wɔn wuranom afi ma no aso. 10 Saa da no,” Yehowa asɛm ni,“Wɔbɛte osũ denneennen wɔ Mpataa Pon no ano,+Na wɔbɛte osũ ne nteɛteɛm wɔ kurow no Fã a Ɛto So Abien no mu,+Na wɔbɛte ɔsɛe kɛse wɔ nkoko no so. 11 Maktesfo,* munsu nteɛteɛm,Efisɛ wɔakunkum aguadifo no nyinaa,*Na wɔasɛe wɔn a wɔkari dwetɛ no nyinaa. 12 Saa bere no, mɛtɔ me bo ase de nkanea ahwehwɛ Yerusalem kurow no mu.Na wɔn a wogye wɔn ho di* a wɔka wɔ wɔn komam sɛ,‘Yehowa renyɛ papa, na ɔrenyɛ bɔne’+ no, mɛtwe wɔn aso. 13 Nkurɔfo bɛfom wɔn ahonyade, na wɔn afi bɛsɛe pasaa.+ Wobesisi adan, nanso wɔrentena mu;Wɔbɛyeyɛ bobe mfuw,* nanso wɔrennya emu nsã nnom.+ 14 Yehowa da kɛse no abɛn!+ Abɛn, na ɛde mmirika reba!*+ Yehowa da no nnyigyei yɛ hu sɛ.+ Ɛhɔ na ɔsabarima bɛteɛteɛm.+ 15 Saa da no yɛ abufuhyew da,+Amanehunu ne ahoyeraw da,+Mframa kɛse ne ɔsɛe pasaa da,Esum ne kusuu da,+Omununkum ne esum kabii da,+ 16 Abɛn ne ɔko nteɛm da,+Na ɛbɛba nkurow a wɔabɔ ho ban ne ntwea so aban atenten so.+ 17 Mɛma nnipa ho ayeraw wɔn,Na wɔanantew sɛ anifuraefo,+Efisɛ Yehowa na wɔayɛ no bɔne.+ Na wobehwie wɔn mogya agu te sɛ mfuturu,Na wɔn honam* ayɛ sɛ tiafi.+ 18 Na wɔn dwetɛ ne wɔn sika kɔkɔɔ rentumi nnye wɔn Yehowa abufuw da no;+Na n’ani a abere sɛ ogya no bɛma asaase no nyinaa ahyew,+Efisɛ ɔde ɔsɛe kɛse bɛba; ɔsɛe a ɛyɛ hu paa na ɔde bekunkum wɔn a wɔtete asaase so nyinaa.”+\n^ Nea ɛkyerɛ ne “Yehowa De Asie (Wɔde Ahintaw).”\n^ Ɛbɛyɛ sɛ ɛyɛ abosonsom ho nneɛma.\n^ Anaa “anyame foforo asɔfo.”\n^ Anaa “pato.” Ebetumi akyerɛ baabi a ɔhene agua si.\n^ Ɛbɛyɛ sɛ ɛyɛ Yerusalem kurow no fã a ɛbɛn Mpataa Pon no.\n^ Anaa “wɔama aguadifo no nyinaa ayɛ komm.”\n^ Nt., “wɔn a wɔte sɛ nsã a ada ase.”\n^ Anaa “bobe nturo.”\n^ Anaa “ɛde mmirikatɛntɛ reba!”\n^ Nt., “nsono.”


Atemmufo 7 | Intanɛt So Bible| Wiase Foforɔ Nkyerɛaseɛ\n7 Afei Yerubaal+ a wɔsan frɛ no Gideon+ ne nkurɔfo a wɔka ne ho nyinaa sɔree ntɛm, na wɔkɔbɔɔ nsra wɔ Harod abura ho. Saa bere yi na Midianfo dɔm nso wɔ n’atifi fam wɔ More koko ho, asasetaw no so. 2 Na Yehowa ka kyerɛɛ Gideon sɛ: “Nnipa a wɔka wo ho no dɔɔso dodo sɛ mede Midian bɛhyɛ wɔn nsa.+ Anhwɛ a Israel bɛhoahoa ne ho+ aka akyerɛ me sɛ ‘M’ankasa me nsa na egyee me.’+ 3 Afei frɛ nnipa no na bisa wɔn sɛ, ‘Hena na osuro na ne koma atu? Ɔnsan.’”+ Enti Gideon sɔɔ wɔn hwɛe. Ɛbaa saa no, nnipa mpem aduonu abien san wɔn akyi ma ɛkaa nnipa mpem du. 4 Nanso Yehowa san ka kyerɛɛ Gideon sɛ: “Nnipa a wɔaka yi mpo dɔɔso.+ Ma wɔnkɔ asu no ho na mensɔ wɔn nhwɛ wɔ hɔ mma wo. Afei sɛ meka kyerɛ wo sɛ, ‘Oyi ne wo bɛkɔ’ a, ɔno na ɔne wo bɛkɔ. Na sɛ meka kyerɛ wo sɛ ‘Oyi ne wo renkɔ’ a, ɔrenkɔ.” 5 Ɛnna ɔde nnipa no kɔɔ asu no ho.+ Afei Yehowa ka kyerɛɛ Gideon sɛ: “Obiara a ɔbɛtaforo nsu sɛnea ɔkraman taforo nsu no, ma onnyina nkyɛn. Na obiara a obebu nkotodwe anom nsu no nso, yɛ no saa ara.”+ 6 Mmarima a wɔtaforoo nsu wɔ wɔn nsam no ano si ahasa. Na wɔn a wɔaka nyinaa buu nkotodwe nom nsu no. 7 Ɛnna Yehowa ka kyerɛɛ Gideon sɛ: “Mmarima ahasa a wɔnom nsu wɔ wɔn nsam yi so na menam begye mo, na mede Midian bɛhyɛ mo nsa.+ Ma nnipa a wɔaka no nyinaa nsan nkɔ wɔn afie.” 8 Enti wogyee nnipa no nsam nneɛma ne wɔn mmɛn,+ na ɔmaa Israel mmarima no nyinaa kɔɔ wɔn afie. Na mmarima ahasa no de, ɔma wɔkae. Saa bere yi na Midianfo gu ase hɔ wɔ asasetaw no so.+ 9 Na anadwo+ no, Yehowa ka kyerɛɛ no sɛ: “Sɔre sian kɔ asraafo asoɛe hɔ na mede ahyɛ wo nsa.+ 10 Na sɛ wusuro sɛ wobɛkɔ a, fa wo somfo Pura ka wo ho kɔ asoɛe hɔ.+ 11 Tie asɛm a wɔbɛka no,+ na akyiri yi wo nsa bɛyɛ den+ na woakɔ wɔn so wɔ nsraban no mu.” Enti ɔne ne somfo Pura sian kɔɔ nsraban no nkyɛn baabi, faako a asraafo a wɔrewɛn asoɛe hɔ no wɔ no. 12 Ná Midianfo ne Amalekfo ne Apueifo+ nyinaa abesum asasetaw no so mã te sɛ mmoadabi.+ Wɔn yoma+ nni ano; wɔdɔɔso sɛ mpoano anhwea. 13 Bere a Gideon duu hɔ no, ɔtee sɛ ɔbarima bi reka ne dae akyerɛ ne yɔnko. Na ɔkae sɛ: “Mesoo dae bi.+ Na mihui sɛ atoko paanoo kurukuruwa bi redannan ba Midian asoɛe hɔ. Bere a ebeduu ntamadan bi ho no, ɛdan no butuwii,+ na ntamadan no tutu guu hɔ.” 14 Ɛnna ne yɔnko no kae sɛ:+ “Eyi de, ɛnyɛ hwee sɛ Yoas ba Gideon,+ Israelni no, nkrante. Nokware Nyankopɔn+ de Midian ne dɔm no nyinaa ahyɛ ne nsa.”+ 15 Bere a Gideon tee dae no ne ne nkyerɛase no,+ ɔbɔɔ ne mu ase somee.+ Afei ɔsan baa Israelfo asoɛe hɔ, na ɔkae sɛ: “Monsɔre,+ na Yehowa de Midian asraafo asoɛe hɔ ahyɛ mo nsa.” 16 Ɔkyɛɛ mmarima ahasa no mu yɛɛ wɔn akuw abiɛsa. Na ɔde mmɛn+ ne nhina hyehyɛɛ wɔn nyinaa nsam. Ná agyatɛn hyehyɛ nhina no mu. 17 Na ɔka kyerɛɛ wɔn sɛ: “Monhwɛ nea mɛyɛ biara na monyɛ bi. Sɛ midu asoɛe no ano a, biribiara a mɛyɛ no, mo nso monyɛ saa ara. 18 Sɛ me ne wɔn a wɔka me ho no hyɛn mmɛn no a, mo nso monhyɛn mmɛn ntwa asoɛe no ho nhyia,+ na monka sɛ, ‘Yehowa+ ne Gideon dea!’” 19 Afei ɔdasum*+ no, Gideon ne mmarima ɔha a wɔka ne ho no baa asoɛe no ano. Saa bere yi ara na na wɔde awɛmfo akogyinagyina wɔn awɛnee. Na wofii ase hyɛn mmɛn no,+ na wɔbobɔɔ nhina a wokurakura no.+ 20 Na akuw abiɛsa no hyenhyɛn mmɛn+ no na wɔbobɔɔ nhina no. Wɔde agyatɛn no hyɛɛ wɔn nsa benkum mu, na wɔde mmɛn no hyɛɛ wɔn nsa nifa mu hyɛnee, na wɔteɛteɛɛm sɛ: “Yehowa+ nkrante ne Gideon de!” 21 Saa bere yi nyinaa na obiara gyina n’afã atwa asoɛe no ho ahyia. Na dɔm no nyinaa soo mmirika mu de nteɛteɛm guanee.+ 22 Mmarima ahasa+ no kɔɔ so hyɛn wɔn mmɛn+ no. Na Yehowa maa obiara a ɔwɔ asoɛe hɔ de ne nkrante kɔɔ ne yɔnko so,+ na dɔm no guan koduu Bet-Sita wɔ Serera, na wɔkɔe ara koduu Abel-Mehola+ wɔ Tabat ho. 23 Na wɔfrɛfrɛɛ Israel mmarima fii Naftali+ ne Aser+ ne Manase,+ na wotiw+ Midianfo no. 24 Gideon tuu abɔfo kɔɔ Efraim+ bepɔw nyinaa so, na ɔkae sɛ: “Munkodi Midianfo anim nsisiw asu no ano akwan nkosi Bet-Bara ne Yordan.” Enti wɔfrɛɛ Efraim mmarima nyinaa hyiae, na wokosisiw asu+ no ano akwan kosii Bet-Bara ne Yordan. 25 Afei wɔkyeree Midian akunini baanu a wɔn din de Oreb ne Seeb,+ na wokum Oreb wɔ Oreb botan+ so, na wokum Seeb wɔ Seeb nsã-kyi-amoa ho. Wɔkɔɔ so ara tiw Midianfo+ no, na wɔde Oreb ne Seeb ti kɔmaa Gideon wɔ Yordan mpɔtam hɔ.+\n^ Nea ɛkyerɛ ne, “ɔwɛn bere a edi mfinimfini.” Efi ase bɛyɛ anadwo nnɔn du kosi ɔdasum nnɔn abien.


Wɔ nnansa yi aduruyɛ mu no, wɔde nnuru a wɔfa anaa oprehyen so na eyi nyinsɛn gu. Nnuru abien yi-mifepristonene prostaglandinyɛ adwuma yiye wɔ eyi mu te sɛ oprehyen a wɔyɛ wɔ bosome abiesa a edi kan no mu. Ɛwom sɛ wobetumi de nnuru adi dwuma wɔbosome abiesa a ɛtɔ so abien mu de, nanso ɛte sɛ nea oprehyen mmom ntaa mmfa asɛm mma. Aduru a wɔde siw awo ano, a nea ɛka ho ne aduru a ɛyɛ topae ne adwinnade a wɔde hyɛ awotwaa muyɛ nea wobetumi afi ase ntɛm pa ara wɔ nyinsɛntogu no akyi. Nyinsɛntogu wɔ aman a wɔanya wɔn ho mu yɛ nea abakɔsɛm kyerɛ sɛ ka aduruyɛ mu nnwuma a bammɔ wom ho bere a wɔma ho kwan wɔ mmara a ɛwɔ ɔman no mu. Nyinsɛn a woyi no kwan pa so ntaa mmfa adwenemyare anaa nipaduam haw biara mma. Wiase Akwanhosan Ahyehyɛdehyɛ nyansa sɛ ɛsɛ sɛ mmea a wɔwɔ wiase nyinaa nya hokwan koro ara yi a bammɔ wom na mmara ma kwan. Nyinsɛn a wonnyi no kwan pa soma mmea bɛyɛ mpem aduanan nsɔn mmaatan a wɔhwere wɔn nkwa na ɛma wɔde mmea ɔpepem anum nso kɔ ayaresabea afe biara.\nNyinsɛn a wɔhyɛ da yi gu kura abakɔsɛm. Wɔafa akwan ahorow so ayɛ eyi, a nea ɛka ho ne ahabannuru, nnwinnade a wɔde twitwa ade, nyinsɛn no a wɔde nsa keka, ne afoforompɔtam hɔ akwan ahorow fi tete. nyinsɛntogu ho mmara, mpɛn dodow a wɔyɛ no ne amammere ne ɔsom a ɛbata ho gu ahorow wɔ wiase afa ahorow. Wɔ akwan bi so no, mmara ma nyinsɛntogu ho kwan bere a nneɛma bi asisi te sɛ abusuafo ntam nna, mmonaato, ɔhaw bi a ɛwɔ mogyatɔw no ho, sikasɛm anaa maame no akwanhosan. Wɔ wiase afa horow mu no ɔmanfo mu akasakasa de fa ɔbrapa, wɔma kwan, ne sɛ ebia mmara ma nyinsɛntogu ho kwan anaa. Wɔn a wɔsɔre tia nyinsɛntogu kyerɛ sɛ mogyatɔw a ɛwɔ awotwaa mu yɛ nnipa a ɔwɔ hokwan sɛ ɔtena asena yebetumi de nyinsɛntogu atoto awudiho. Wɔn a wɔtaa nyinsɛntogu akyi nyinsɛntogu hokwan si so dua hokwan a ɔbea wɔ sɛ osi gyinae fa n'ankasa nipadua ho a wɔsan si so dua sɛ hokwan a nnipa wɔmpɛn pii.\nRetrieved from "https://ak.wikipedia.org/w/index.php?title=Nyinsɛn_a_wɔhyɛ_da_yi&oldid=27994"\nThis page was last edited on 10 Ɔbenem 2022, at 17:58.


Asomafo 12 - Nkwa Asem (NA-TWI) | Biblica\nAsomafo 12 - Nkwa Asem (NA-TWI)\n1Saa bere yi mu ara na ɔhene Herode kyekyeree asafomma no bi fitii ase yɛɛ wɔn ayayade. 2 Ɔde nkrante kum Yohane ne nua Yakobo. 3 Ohui sɛ Yudafo no ani gye nea ɔyɛe no ho no, ɔma wɔkɔkyeree Petro nso. Asɛm yi sii Apiti Nna Afahyɛ no mu. 4 Wɔkyeree Petro no, wɔde no too afiase a na asraafo baanan na wɔwɛn no bere biara. Herode yɛɛ n’adwene sɛ, Twam Afahyɛ no akyi, obedi n’asɛm wɔ ɔman no anim. 5 Bere a na Petro da afiase no nyinaa, na asafo no bɔ mpae dennen srɛ Onyankopɔn sɛ ɔnhwɛ no so.\nƆbɔfo yi Petro fi afiase\n6 Anadwo a ade rebɛkye ama Herode adi Petro asɛm wɔ ɔman no anim no, na Petro da asraafo baanu ntam a wɔde nkɔnsɔnkɔnsɔn abien agugu no asesa asraafo baanu a wɔwɛn no no. Na asraafo baanu nso rewɛn afiase pon no ano. 7 Amonom hɔ ara, Onyankopɔn bɔfo begyinaa afiase hɔ maa ɛhɔ hyerɛnee. Ɔbɔfo no wosow Petro, nyanee no, ka kyerɛɛ no se, “Sɔre ntɛm!” Ɛhɔ ara, nkɔnsɔnkɔnsɔn no tetew fii Petro nsa. 8 Afei ɔbɔfo no ka kyerɛɛ Petro se, “Hyɛ w’atade ne wo mpaboa. Petro wiei no, ɔbɔfo no san ka kyerɛɛ no se, “Fura wo ntama na di m’akyi.”\n9 Petro dii n’akyi fii adi. Wɔrekɔ no, na ɛyɛ no sɛ adaeso anaa anisoadehu, efisɛ, na onnye nni sɛ ɛyɛ asɛm pa ara. 10 Wotwaa awɛmfo a wodi kan no ne wɔn a wɔto so abien no ho beduu dadepon a ɛda kurow no ano no ho. Woduu hɔ no ɔpon no ankasa buei ma wɔfaa mu kɔe. Wɔfaa borɔn bi so kɔɔ anim kakra, na afei ɔbɔfo no gyaw Petro hɔ.\n11 Petro ani baa ne ho so ma ɔkae se, “Afei mahu sɛ nea esii no nyinaa yɛ nokware! Awurade somaa ne bɔfo na obegyee me fii Herode nsam ne nea Yudafo hwehwɛe sɛ wɔyɛ me no mu.” 12 Petro huu nea asi no, ɔkɔɔ Yohane a na wɔfrɛ no Marko no na a ne din de Maria no fi. Saa bere no, na nnipa bebree ahyia wɔ hɔ rebɔ mpae.\n13 Petro bɔɔ abɔntenpon no, na abeawa bi a wɔfrɛ no Roda betiei. 14 Bere a ɔtee nne no, anigye nti, wammue pon no. Ɔsan n’akyi kɔbɔɔ amanneɛ se, “Petro gyina ɔpon no akyi.” 15 Wɔka kyerɛɛ no se, “Gyama worebɔ dam.” Nanso ɔkɔɔ so kae se ɛyɛ nokware. Wɔn nso ka kyerɛɛ no se, “Gyama ne saman.”\n16 Petro kɔɔ so bɔɔ ɔpon no akyi. Wobuei a wohuu Petro no, wɔn ho dwiriw wɔn. 17 Ɔde ne nsa nyamaa wɔn se wɔnyɛ komm. Ɔkaa ɔkwan a Awurade nam so yii no fii afiase no kyerɛɛ wɔn. Afei ɔka kyerɛɛ wɔn se, “Monka asɛm a asi yi nkyerɛ Yakobo ne anuanom a wɔaka no.” Afei ofii hɔ kɔɔ baabi foforo.\n18 Ade kyee no, awɛmfo no ho yeraw wɔn yiye sɛ wonhu faako a Petro afa. 19 Herode hyɛe sɛ wɔnhwehwɛ no nanso wɔanhu no. Wodii awɛmfo no asɛm, buu wɔn kumfɔ. Eyi akyi no, Herode fii Yudea kɔɔ Kaesarea kɔtenaa hɔ kakra.\n20 Bere a Herode wɔ Kaesarea no, abɔfo bi a wɔasoma wɔn fi Tiro ne Sidon behuu no. Na Herode bo afuw Tirofo ne Sidonfo. Nanso abɔfo yi guan toaa Blasto a na ɔyɛ dabehene no sɛnea ɛbɛyɛ a asomdwoe bɛba, efisɛ, na saa nkurow yi nya wɔn nnuan nyinaa fi Herode asase so. 21 Wotuu da bi sii hɔ maa Herode penee so. Ɛda no dui no, ɔhyɛɛ n’ahentade tenaa n’ahengua so, kasa kyerɛɛ wɔn. 22 Herode kasa wiei no, nnipa no kae se, “Ɔkasa sɛ onyame bi.”\n23 Ɛhɔ ara Onyankopɔn bɔfo bɛbɔɔ no ma ɔyaree. Ɔdɔɔ mmoa ma owui, efisɛ, wamfa obu amma Onyankopɔn.\n24 Onyankopɔn asɛm kɔɔ so trɛwee maa nnipa bebree gye dii.\n25 Barnaba ne Saulo wiee wɔn dwumadi no, wɔsan wɔn akyi fii Yerusalem a na Yohane a wɔfrɛ no Marko no ka wɔn ho.\nNA-TWI : Asomafo 12